text:
Ngoma:Imiryango itishoboye 25 yorojwe inka zizayifasha kwigobotora ubukene
Yanditswe na MANISHIMWE NOËL
Imiryanyo itishoboye 25 yo mu mirenge itandukanye y’Akarere ka Ngoma, mu Ntara y’Iburasirazuba, yorojwe inka muri gahunda ya Girinka Munyarwanda, hagamijwe kuyifasha kwikura mu bukene.
Ni inka zatanzwe n’umuryango utari uwa Leta, ufatanya n’aka karere ka Ngoma mu kwihutisha iterambere witwa RDO (Rwanda Development Organisation).
Umuhango wo gushyikiriza inka aba baturage wabaye ku wa 21 Gashyantare 2018, aho inka zatanzwe mu mirenge ya Gashanda, Mugesera, Sake na Rukumberi, yose ikaba ari iyo muri aka karere ka Ngoma.
Nibagwire Console, umukozi mu muryanyo RDO, ushinzwe ibikorwa byo gufasha abatishoboye muri gahunda za VUP na Girinka mu murenge wa Gashanda, ari nawe wari uhagarariye ubuyobozi bukuru bw’uyu muryango muri iki gikorwa, yabwiye Imvaho Nshya ko biyemeje kugira uruhare mu gufasha abatishoboye kwigobotora ubukene, bakajyana n’abandi baturage mu iterambere.
Yagize ati:“Ni kimwe mu bikorwa byashyizweho mu rwego rwo gufasha imiryanyo itishoboye kuva mu bukene, kandi biri no mu rwego rwo kuzamura umuhigo w’inka zitangwa muri gahunda ya Girinka.
Abazihabwa ni abari mu kiciro cya 1 na 2 cy’ubudehe, afite ikiraro, yarateye n’ubwatsi[…..]Nubwo ari abo mu kiciro cy’abatishoboye, turimo kubaha inka nziza, ni inka z’imbyeyi kandi zihaka; ku buryo zizabagirira akamaro, zikororoka, bakoroza n’abandi. Kandi habaho gahunda yo kubakurikirana, uko bazitaho kuko mu rugo hagomba guhora inka.”
Nibagwire asaba imiryango yahawe izi nka guharanira kuzifata neza, kuko ngo uko inka uyifashe neza ari ko nayo iguha umusaruro, ahari ubukene bugahunga.
Mukampabuka Rose wo mu kagari ka Rukumberi, umwe mu bahawe inka yabwiye Imvaho Nshya ko ashimira Leta y’u Rwanda yashyizeho iyi gahunda ya Girinka ikomeje gufasha abatari bake kwiteza imbere.
Mu buhamya yatanze, yagaragaje ko kera yigeze korora inka ziza kumushiraho, akaba yishimira ko mu rugo rwe hongeye kugaruka inka afata nk’ikimenyetso cy’ubukire, bityo ngo akaba yiteguye kuyifata neza, ikamuteza imbere.
Yagize ati:“Ndashimira Perezida Paul Kagame kuko ubu ampaye amasaziro meza. Nzayitaho neza kuko ubwatsi ndabufite, isuku y’inka ndayizi, ubu rero nyitegerejeho ifumbire, amata, amafaranga n’ibindi byinshi cyane.
Nari nsanzwe mfite uburwayi mu nda ariko nintangira no kunywa amata, nizeye ko nzakira nkongera kugira ubuzima bwiza.”
Mugenzi we witwa Baragaza Jean wo mu kagari ka Rubona, we yavuze ko nubwo nta sambu afite, yiteguye gukomeza gukodesha imirima nk’uko asanzwe abikora, agateramo ubwatsi bwo kugaburira inka yorojwe, ikongera umusaruro w’ubuhinzi akora.
Yagize ati:“Ndashima cyane Leta y’ubumwe kuko inyoroje, nari umukene, ntagira ubutaka bwo guhingamo bwange bwite, ariko niteguye korora iyi nka nziza bampaye, nkayishakira ubwatsi, ku buryo abana bange bazanywa amata, kandi nizeye ko izampa ifumbire, nkazava ku guhinga nkodesha, nange nkigurira ubutaka, nzanjya mpinga nkabona umusaruro ushimishije, kandi niteguye ko nibyara, nzahita noroza mugenzi wange.”
Izi nka 25, zatanzwe na RDO mu Karere Ka Ngoma, Akarere kazifashe nk’umusanzu ukomeye mu kwihutisha umuhigo wa Girinka no kugabanya umubare w’imiryango ikennye, kuko abazihawe zigiye kubafasha gutera imbere mu buryo bwihuse.
Umuryango RDO ugaragaza ko ufite intego y’uko uyu mwaka wa 2017-2018, mu Karere ka Ngoma izatangamo inka 42 zizorozwa imiryango itishoboye, kugira ngo ibashe kwiteza imbere.
Izi nka 25 zatanzwe mu kwezi kwa Gashyantare 2018, ni ikiciro cya mbere, hakaba hasigaye izindi 17, na zo ubuyobozi bw’uyu muryango bukaba bugaragaza ko biteganyijwe ko zizagezwa muri aka karere, zigahabwa imiryango itishoboye mu gihe cya vuba.
Bugingo Girbert, Umukozi w’Akarere ka Ngoma ushinzwe ubworozi, agaragaza ko umuhigo wo guha inka imiryango itishoboye 600 muri gahunda ya Girinka muri uyu mwaka wa 2017-2018 Akarere ka Ngoma kahize, bishimira ko uhagaze neza, kuko kugeza muri uku kwezi kwa Gashyantare hamaze gutangwa inka 521, bingana na 86.8%.
Ubwo yaganiraga n’Imvaho Nshya ku wa 21 Gashyantare 2018, yasobanuye ko bagiye kuzana izindi nka 77, ku buryo nihiyongeraho inka 17 umuryango RDO uteganya gutanga vuba, n’izizatangwa mu buryo bwo kwitura, bizatuma umuhigo wa Girinka mu karere ka Ngoma weswa ku gipimo kirenga 100%.


c: text/html

text:
Uyu musaza utuye mu murenge wa Shyogwe ho mu karere ka Muhanga ahari hanatuye umugabekazi Kankazi Ladegonde, avuga ko kuva akiri muto yari umugaragu w’umugabekazi nyina w’umwami Rudahigwa.
Ati: “Nyuma y’uko Umwami Rudahigwa yima ingoma [1931] Umugabekazi Kankazi yahise aza gutura aha i Shyogwe, nanjye naje kumumenya neza nyuma mbaye umugaragu we ariko yari imfura!”
Uyu musaza avuga ko yakoraga mu ikusanyirizo ry’amata rya Kankazi ryari aho i Shyogwe. Aho Umugabekazi Kankazi yari atuye ni ahitwaga ku Karubanda i Shyogwe, aha yari atuye ni ahantu harambuye, kuri ubu aho urugo rwe rwari ruri hari ikibuga cy’umupira w’amaguru.
Umusaza Runyange avuga ko Umugabekazi Kankazi yabanaga na murumuna we witwaga Kabanyana. Avuga ko abaturage b’i Shyogwe bamukundaga cyane kubera imico ye n’uko yabakiraga.
Ati: “yari abanye n’abaturage b’i Shyogwe neza, ntawe yakuraga kandi abaturage b’i Shyogwe, abavuye mu Bugoye n’ahandi niho bazanaga amaturo. Umunyeshyogwe yari amarewe neza ku gihe cya Kankazi”.
Runyange avuga ko yasanze se umubyara nawe yarakoraga kwa Kankazi, nawe abyiruka ariho ajya gukora. Byagezeho se aza kurwara aramugara maze Kankazi n’umwami Rudahigwa ngo bababazwa n’uko umugaragu wabo yamugaye.
Runyange ati: “ibaze ko Rudahigwa ubwe yanyihereye impapuro zo kwiruka mu baganga ngo mvuze data! Maze kumuvuza Kankazi arongera arampamagara ngo nsubire ku kazi mu nzu y’amata”.
Icyo avuga amwibukaho ni uko mbere y’uko umuhungu we Umwami Rudahigwa amugurira imodoka, Kankazi ngo yari afite abagaragu be bitwaga “imitarimba” bamuhekaga.
Imodoka ya mbere umugabekazi yagendagamo yitwaga “byuki”, ishaje ngo bamuguriye indi.
Mu gihe Umwami Rudahigwa yatangaga itegeko ry’uko abatware bagabana n’abagaragu babo, uyu musaza Runyange nawe Umugabekazi Kankazi ngo yahise amuha inka amwemerera kujya kwikomereza ubundi buzima.
Umugabekazi ubwo yazaga gutura aha ngo yabaye umusurushefu (sous chef) wa Marangara ariko ashyiraho abo kumutwarira bitwaga “ibirongozi” bamugezaho raporo umunsi ku wundi.
Abazungu ngo nibo baje gukura Umugabekazi kuri uyu mwanya w’ubusurushefu kuko bahise bashyiraho uwitwaga Nagapfisi; uyu ariko ngo ntiyatinzeho kuko yabuze imisoro bagashyiraho uwitwaga Feredariko Mutimura.
Abazungu ngo bishyiriyeho abasurushefu babo, aba Kankazi barabirukana kuko ngo bumvaga batazashobora kubategeka ibyo bashaka byose.
Runyange kimwe n’abandi bagaragu ba Kankazi bameneshejwe n’abazungu nyuma bumva ngo n’umugabekazi nawe yigiriye muri Congo. Umwe mu bajyanye na Kankazi barimo uwari umushoferi we Arias Nkubito mwene Rwabukambizwa.
Ku musozi uzwi nko ku Karubanda, ahari inzu ya Kankazi biteganijwe ko hazubakwa inzu ndangamurage y’u Rwanda kuko uyu mugabekazi yakoze amateka mu gihugu cyane ko n’umuhungu we bayoboranaga Mutara Rudahigwa ari mu ntwari z’u Rwanda.
Gerard GITOLI Mbabazi
Ibitekerezo ( 9 )
Muraho?ngewe nkomoka kurimurumuna wumugabekazi kankazi witwaga NYANKA Regina akaba yariyarabyaye abana batatu,abahungu babiri numukobwumwe ariwe nkomokaho witwaga Pascassia Mukabunyereri.igitumye nandika nagirango menye nimba haruwabuzi ababa bakomoka kuri NYANKA Regina bandi bakomoka kurabobasore babiri(MURASASANDI na SIRIDIO).
Good evening my request is I want to know the historical background of my name Kankazi I would like some translations in both kinyarwanda and English for more understanding the whole story & i love my name so much thank you
Ndabiginze Nijya Muganira Nabo Basaza Mujye Mukora Vidiyo Natwe Tumenye Abobasaza? Murakoze
Karaha ibyo uvuga ntubizi! Umugabekazi yabaga ari umupfakazi! Menya gutandukanya umwamikazi n’umugabekazi! Ikindi kandi si byiza kubona ibintu byose mu bitsina. Urakoze gukizwa no kwakira agakiza.
Sogokuruza wanjye yitwaga Sekabumba yabaye kwa kankazi igihe kirekire akurwa na Sogokuru Rwandema ,icyo nifuza rero uwampuza nuwo musaza akamvungurira ku mateka kuko abanjye bashaje ntayamenye neza kuko nari nkiri muto
Uyuse niwe kankazi umuze nkumugabo
Muzamubaze n’uwajyaga arongora umugabekazi Umwami adahari ariko?

robotstxt: allowed

filter: keep


text:
Welcome to Inyabutatu
POLITIKI Y’UBWIRASI IRASENYA NTIYUBAKA
- 13 March 2015
- Editorial/Ubwanditsi
Posted: 2014-08-05
Source: Ihuriro Inyabutatu-RPR
Kubera ko amateka yandikwa n’uwatsinze kandi ufite ubutegetsi, akayandika uko yishakiye, amateka y’u Rwanda rwa kera abazungu bataraza usanga ari amateka y’abami.
Abami b’icyo gihe baricaga bagakiza, u Rwanda rwari akarima kabo. Ubutegetsi bwabo bwari bushingiye ku binyoma bisekeje muri iki gihe tugezemo: umwami avukana imbuto, afite imitsindo kandi ntagira ubwoko.
Aho repubulika nayo igereye mu Rwanda, yahimbye ibinyoma byayo byo gusimbura ibinyoma by’i bwami byari bisanzweho. Ikinyoma nyamukuru cya repubulika y’u Rwanda ni ukuntu ikoresha iturufu y’ubwoko kugirango ubutegetsi butayinyura mu myanya y’intoki kandi ibone uburyo bwo gukora icyo ishaka ntawe ushobora kugira icyo ayiryoza.
Igihe Parmehutu yari imaze kwigarurira u Rwanda yashatse kwandika amateka yarwo uko yishakiye ikurikije ingengabitekerezo zayo, itangira kwivuga ibigwi ko ariyo yonyine yasezereye ubwami n’ubukoloni mu Rwanda nk’aho ariyo yonyine yarwaniye demokarasi n’ubwigenge, yivuga neza idaha agaciro ibikorwa by’andi mashyaka nka Rader na Aprosoma.
Parimehutu yakoze ibishoboka byose kugirango andi mashyaka azimangane, isigare yonyine mu rubuga rwa politiki. Uko byagendekeye andi mashyaka byabara abapfu n’abapfumu. Ikigaragara ni uko Parmehutu siyo yonyine yaharaniye ubwigenge bw’u Rwanda kandi abahutu sibo bonyine baraye rwantambi ngo ubukoloni buveho. Kugoreka amateka ni ubusembwa bubi Parimehutu isangiye na MRND na FPR.
Kuva repubulika y’u Rwanda yavuka ifite indwara y’ivanguramoko: muri repubulika mputu, abatutsi bakorewe jenoside bicwa nk’ibimonyo; naho muri repubulika ntutsi, abahutu ntawavuga ibyabo. Abacurabwenge ba repubulika y’u Rwanda wagirango bandika amateka y’igihugu bitwaje udutebo tubiri: abahutu bose babashyira mu gatebo kamwe, agatebo gasigaye bakagashyiramo abatutsi bose.
Abo bacurabwenge biyibagiza ko ubwicanyi butagira ubwoko, kuko buboneka mu moko yose; nanone kandi birengagiza ko ayo moko uko ari abiri ashyingirana guhera kera; birinda kumenya ko abantu bafite umutima wa kimuntu babaho mu moko yose. Abatunzwe no gucuruza politiki y’ivanguramoko nibisubireho bareke kudufata nk’ibiburabwenge batubeshya ngo umuhutu n’umututsi ni nk’amazi n’umuriro ntibashobora kubana mu mahoro, ngo umwe ameze nk’aho yaremwe n’Imana naho undi ameze nk’aho yaremwe na shitani, ngo kugirango umwe abeho neza undi agomba gupfa.
Guteranya abantu ugatuma bangana urunuka ni politiki y’abaswa na barusahuriramunduru; politiki yo gushimangira umubano mwiza mu bantu isaba ubushishozi n’ubwitange. Aho gushishikariza mwene kanyarwanda kubana neza na mugenzi we, politiki y’ivanguramoko ni iy’abantu bahitamo inzira igana ikuzimu yuzuyemo amaraso, amarira n’imiborogo: aho kurya duke tw’ineza bahitamo kurya byinshi by’iminyago byuzuyemo imivumo.
Kwigisha urubyiruko ko ivanguramoko ariryo rizateza imbere u Rwanda ni ikinyoma cyambaye ubusa, ni ubugome bukabije. Abanyapolitiki bitwaza ivanguramoko nk’uko abategetsi ba repubulika y’u Rwanda babigenza, tugomba kubumvisha ko niba bashaka kujya mu muriro utazima bagomba kwijyana bonyine nta n’umwe muri twe ubaherekeje.
Ku bayoboke ba kiliziya gatolika, ivanguramoko ni icyaha gikomeye, ugikoze agomba kugisabira imbabazi mu ntebe ya penetensiya. Ivanguramoko rigendana n’ubwirasi, agasuzuguro, ubugome n’indi myifatire ibangamiye uburenganzira bw’ikiremwamuntu.
Nk’uko ivanjiri yigisha ko abagabo bifuza umugore w’undi baba bakoze icyaha cy’ubusambanyi mu mitima yabo, abafitiye umuntu nyanaka urwango runuka baba bamwishe mu mitima yabo.
Niba wanga urunuka ubwoko ubu n’ubu, uba wabwishe mu mutima wawe. Hari abanyarwanda benshi barangije kwica kera repubulika y’u Rwanda mu mitima yabo kubera amarorerwa yabakoreye ibahekura, ibagira impunzi imyaka n’imyaniko, ibatwikira, ibaroga, ibajugunya mu buroko bazira ubusa, ibahiga bukware kw’isi yose…n’ibindi bibi byinshi.
Uko repubulika y’u Rwanda idashaka ko babaho, nabo ni uko yabavuye ku nzoka, ngo “Ingwe ntiyarizi gufata ku gakanu yarabyigishijwe”. Uko iyo repubulika ikomeje kwikora mu nda yica abana bayo ni nako umubare w’abanyarwanda bayanga urushaho kwiyongera.
Abo itarahitana irabibikiye, abayishyigikiye nabo igihembo cya nyuma ibageneye ni urupfu: Karegeya, Sendashonga, Kayibanda, Lizinde, Habyarimana, Agata Uwilingiyimana, Lando Ndasingwa…ko bayikoreye igihe kirekire ubu barihe?
Urwango ni intangiriro y’ubwicanyi. Nk’uko ifumbire ituma imyaka yera neza mu mirima, urwango ni ifumbire y’ubwicanyi.
Ntabwo bitangaje rero kubona umuhezanguni ahinduka umwicanyi bitamugoye, cyangwa ngo abana be bamere nka we, ngo “Abana ba samusure bavukana isunzu.” Abahezanguni bo mu moko yombi bafite umujinya w’umuranduranzuzi, ni abo gusabirwa nta kindi! Imana iturinde uburakari bwabo bukaze kurusha ubumara bw’inzoka yitwa impiri.
N’ubwo bamwe muri abo bahezanguni bafite imitungo ikataje bakesha ibikorwa byabo by’urukozasoni, ntitugomba kubagirira ishyari: nta muntu uharanira kwitwara bunyamaswa ngo bimunanire, ahubwo ikigoye ni uguharanira kuba umwere muri byose ukemera ugasonza aho kwandavura wiba abakene cyangwa wica abantu b’inzirakarengane ngo ubambure utwabo.
Hari ukuntu kuba umuhezanguni bigendana no kugira inda nini, kuba rujindiri rurya ntiruhage, kwanga gusangira ibyiza by’igihugu n’abanyarwanda bose.
Hari amashyaka yo muri opozisiyo yafashwe n’iyo ndwara yo kudashaka gusangira ubutegetsi n’abandi: ugasanga ishyaka runaka ryibwira ko rikomeye cyane kurusha ayandi, rikayarebana agasuzuguro n’igitsure, rishishikajwe no kuyasenya kugirango amaherezo rizifatire ubutegetsi ryuririye ku “imva” z’amashyaka ryamaze gusandaza. Ingeso mbi yo gucuranwa ubutegetsi no kubushyira mu ntoki z’umuntu umwe rukumbi niyo ituma u Rwanda rubura imbaraga zo kwivana mu mazi abira rurimo guhera muri 1959.
Amateka y’u Rwanda yerekana ko atari byiza ko ishyaka rimwe rukumbi riganza ayandi kuburyo riyirukana rwose mu kibuga cy’umukino wa politiki. Nyamara hari amashyaka yo muri opozisiyo arabya indimi iyo arebye ukuntu FPR ikize n’ukuntu yigaruriye u Rwanda ikarudanangira.
Ayo mashyaka aribaza ati: Ese ni nde wanze gukira bikabije nka FPR? Kuvuga ngo “Ntawanga aheza arahabura” ni imitekerereze y’abantu badafite morality ishingiye ku rukundo nya rukundo abagereki bita “AGAPE”, iyo “agape” (self-sacrifying love) ni bene rwa rukundo ruruta byose, rwarundi rugize kamere y’Imana.
Urukundo nk’urwo ruzira ubwibone, rushimishwa no kwitanga mu gutanga ibyishimo byuzuye, rwihatira gufasha abanyabyago. Icyangombwa si uko ishyaka rigera ku munezero ryonyine, icyangombwa ni uko u Rwanda n’abana barwo bose bibona bari mu gihugu cy’amata n’ubuki: ibi ni ihurizo ryashobeye repubulika y’u Rwanda n’amwe mu mashyaka yo muri opozisiyo afite inda nini kandi ashaka gusimbura FPR.
Umwanzuro
Ihuriro ry’Inyabutatu-RPRK (Rwandan Protocol for a Rwandan Kingdom) ryemera ko muri iki gihe cy’akaga gakomeye, abanyarwanda bakeneye AGAPE (self-sacrifying love) yo kubafasha kwiyunga, kubabarirana, gusana imitima yabaye ubushingwe, guhashya ivanguramoko, no kugendera kure inzangano n’ubundi bugizi bwa nabi.
AGAPE niyo itera ingufu Ihuriro ry’Inyabutatu-RPRK kugirango ribashe kwigeza kuri bimwe mu bikorwa byaryo bishimishije: urubuga rwa internet Inyabutatu.com, radiyo Inyabutatu yo kuri intenet ikora amasaha 24 kandi igiye kumvikana ku matelefoni agendanwa mu minsi mike iri imbere, radiyo Inyabutatu ya short wave yumvikana mu Rwanda buri wagatandatu kuva saa kumi n’ebyiri za nimugoroba (18h-19h) no mu bindi bihugu byinshi.
Abadutega amatwi bazi ko dukunda gushyira mu gatebo kamwe ubwami gakondo na repubulika y’u Rwanda: byombi birasa nk’intobo mu gukoresha ubutegetsi bubi butubahiriza uburenganzira bw’ikiremwa muntu; iyo karinga ishyikiriye abo idashaka irabashahura, naho repubulika y’u Rwanda yagera kubo yanga ikabaca umutwe; karinga yambaye ibishahu by’abo yishe, naho jenoside y’abatutsi bari mu Rwanda muri 1994 yanditswe ku gahanga k’Interahamwe na Paul Kagame.
Ihuriro ry’Inyabutatu-RPRK (Rwandan Protocol for a Rwandan Kingdom) ryryamagana ryivuye inyuma ubutegetsi bubi bufata abantu nk’ibintu bukamena amaraso yabo nk’ay’amatungo; ntamwanya na muto rifite wo guta mu nzangano n’amashyari, cyangwa wo gucudika n’abicanyi bamena amaraso y’abanyarwanda.
Icyo Ihuriro ry’Inyabutatu-RPRK (Rwandan Protocol for a Rwandan Kingdom) rishaka ni ugutumira abanyarwanda ngo bahure basangire ibyiza bya AGAPE; nanone kandi Ihuriro ry’Inyabutatu-RPRK (Rwandan Protocol for a Rwandan Kingdom) ririfuza kumenyesha abanyarwanda bamaze kuzinukwa ubwicanyi ndengakamere bwa repubulika y’u Rwanda ko bashobora kuyihunga binjira mw’Ihuriro.
Kuri twebwe, ishyaka ntanarimwe rigomba kurusha agaciro igihugu, ndetse ntirirusha agaciro ubuzima bw’umuntu; kuri twebwe icyo ishyaka ribereyeho ni uguha umunyarwanda ubundi buryo bwo gukunda no gukorera igihugu cye, akandi kamaro k’ishyaka ni uguharanira imibereho myiza y’umuturage. Amashyaka mabi atazi uko AGAPE iteye, usanga ameze nka rukuruzi ikwega abahezanguni; amashyaka nk’ayo nta n’ubwo aha agaciro umutekano w’aboyoke bayo bo hasi, icyo agamije cyane rwose ni imibereho myiza y’abayategeka.
Abahezanguni bafite inda nini n’inyota y’ubutegetsi, bareba umuturage nk’ukuntu imbwa yishwe n’inzara ireba inyama z’imihore, bitwara nk’abafite za diplome zijejeta amaraso zitangwa na Gafuni University, ntiduhwema kubasabira ngo Imana ibakosore.
Kugirango twerekane ko tudashaka ubwirasi bw’abahezanguni, dukunda kuvuga kenshi ko umwami dushaka mu bwami bugendera ku itegekonshinga duharanira agomba kuba ari Ntamakemwa kandi azajya yitaba ngo “karame” nihagira umwengihugu umuhamagara.
Iyo “karame” ntazayivuga nk’ukora ikinamico cyangwa ukurikiza ikinyabupfura cya nyirarureshwa, izaba ari “karame” ivuye ku mutima wuzuye AGAPE, kandi ufite umuhate wo gushaka kuba intangarugero n’inyangamugayo. Azajyaho hifashijijwe regence kandi ari uw’icyubahiro gusa kuko ubutegetsi buzaba buli maboko y’inzego eshatu ( Executive, Parliament, Judiciary).
Abahezanguni, abarozi, abambuzi, abatekamutwe, abafana b’ivanguramoko, abo bose AGAPE ishobora kubavura baramutse babishatse; bagomba kumenya ko AGAPE ari umuti ukomeye wo kuvura abantu batazi akamaro k’umubano mwiza mu bantu.
Uwo muti uroroshye: kuba umugiraneza, kugira umutima wa kimuntu, kwitwa volontaire wa Croix Rouge, kwitwara nka wa musamaritani mwiza wo mw’ivanjiri, ibyo byose ntibisaba kwiga amashuri ahambaye nka Alegisi Kagame, cyangwa kugira ibifaranga byinshi, cyangwa kuba icyamamare nk’umupapa utegeka kiliziya gatolika; Imana ntawe isubiza inyuma aje kuyisaba AGAPE, iramureka akavoma uko ashaka ahubwo akaba ari we winanirwa.
Ese niba byororoshye gutyo kuki FPR itabikozwa? Inyota y’ubutegetsi, n’ishyari ryo kwirundaho imitungo ndengakamere byayihumye amaso biyizibira umutima kuburyo isenga ifaranga, imbunda n’amasasu, amarozi, agafuni, lisansi yo gutwika, gereza, n’andi mayeri menshi ya shitani.
Twese nitudahaguruka ngo tuyihagarike hakiri kare, izajugunya u Rwanda mu muriro utazima, kandi tuzi ko ugiye aho hantu adashobora kuvayo.
Twese hamwe tuzatsinda.
Harakabaho ubwami bugendera ku itegekonshinga mu Rwanda hifashishijwe urwego rwa regence.
Mw'izina rya komite nyobozi y'Ihuriro:
Joseph Mutarambirwa
Executive Member
Ihuriro ry'Inyabutatu - RPRK
Telephone: +44 20 8123 3482
Email: This email address is being protected from spambots. You need JavaScript enabled to view it.
Facebook: Ihuriro ry'Inyabutatu-RPRK


text:
Indimu ni urubuto rw’ingenzi ku buzima. Kenshi ujya ubona abantu banywa amazi arimo indimo bavuga ko ifasha kunanuka, tugiye kurebera hamwe iyindi mimaro aya mazi arimo indimu agira ku mubiri.
Ni iki aya mazi afasha umubiri?
Indimu ubwayo ikungahaye cyane kuri vitamini C na za B nyinshi, ikize ku butare, manyesiyumu, kalisiyumu, fibre na potasiyumu.
Kubera indimu ishobora kwangiza ishinya yawe, ni byiza kutayirya yonyine kenshi. Biba byiza kuyifata ukayishyira mu mazi y’akazuyazi (uretse ko n’andi wayakoresha)
Dore akamaro amazi arimo indimu agirira umubiri
1.Aya mazi aha umubiri wawe ubudahangarwa buhagije, kubera vitamin C irimo ihagije inagufasha kurwanya stress cyane
.
2.Afasha mu igogorwa ry’ibiryo no gusukura urwungano ngogozi. Ku bantu bagira ikibazo cyo gutinda kw’ibiryo mu nda bakumva batumbye, ikirungurira, cg gutura imibi cyane uyu ni umuti mwiza cyane.
3.Asukura umubiri wawe muri rusange. Niba ushaka gusohora imyanda n’ubundi burozi bwangiza ingingo zawe uyu ni umuti w’ibanze, kuko utera uturemangingo twawe gukora cyane ndetse n’umwijima ugakora neza.
4.Impumuro nziza mu kanwa. Ku bantu bababara amenyo cg barwaye ishinya aya mazi afasha kubivura ndetse n’abahumura nabi mu kanwa. Nyuma yo kuyanwa ni byiza guhita woza mu kanwa n’umuti w’amenyo.
5.Afasha mu guta ibiro. Ibi nibyo benshi bayaziho, kubera akungahaye kuri fibre bikurinda mu kumva ufite inzara, bikakurinda kurya cyane
6.Asukura uruhu rukarushaho gucya. Kubera ukuntu asukura amaraso, birushaho no gukesha uruhu rugaragara inyuma. Si ibi gusa akora kuko anarinda iminkanyari. Ku bantu bafite inkovu cyangwa se utundi tuntu tuzanwa n’ubukuru ushobora gusigaho aya mazi bikagabanya kugaragara kwabyo
7.Arinda kubyimbirwa. Ku bantu banywa aya mazi kenshi, bigabanya acide nyinshi cyane cyane, acide yitwa uric (soma:Urike) mu mubiri, iyi akaba ariyo mvano y’indwara nyinshi.
8.Aguha imbaraga. Aha umubiri wawe imbaraga, iyo ageze mu gifu. Sibyo gusa kuko anafasha kurwanya kwigunga ndetse no guta umutwe
9.Arwanya infection zituruka cyane kuri virusi. Amazi y’akazuyazi arimo indimu ni umuti mwiza cyane w’indwara zimwe na zimwe harimo no kubabara no kumva wokera mu muhogo.
10.Ku bantu bakunda ikawa kuko ibatera imbaraga mu gitondo, amazi arimo indimu ashobora kuyisimbura kandi yo adateye ikibazo ku muvuduko w’amaraso
Ese nanywa angana gute?
Ku bantu bari munsi y’ibiro 70; fata ½ cy’indimu ushyire mu kirahure cy’amazi mu gitondo
Hejuru y’ibiro 70; fata indimu 1 yose ushyire mu mazi y’akazuyazi
Biba byiza kubinywa, mu gitondo ubyutse.


text:
Amahugurwa yatangiye kuwa 27/03/2019 agomba gusozwa kuwa 28/03/2019 akaba ari amahugurwa yaraje kunganira gahunda y’ubuhinzi bubungabunga ubutaka nyuma yo kubona ko iyo umusaruro umaze kuboneka mubagize amatsinda usanga imikoreshereze yawo nayo ubwayo ishobora guteza ikibazo mumuryango, akaba ari amahugurwa yakorewe mumatsinda ya TLC gicumbi ariyo:
1. Itsinda DUKOMEZUMUGAMBI riherereye mumurenge wa Byumba akagari ka Nyarutarama, umudugugudu wa Nyunde. Rikaba rigizwe ubusanzwe n’abanyamuryango 30, harimo abagabo 5 n’abagore, n’abagore 25.
2. Itsinda KUNDUMURIMO riherereye mumurenge wa Rukomo akagari ka Munyinya, umudugugudu wa Kabuga. Rikaba rigizwe ubusanzwe n’abanyamuryango 30, harimo abagabo 21 n’abagore, n’abagore9.
Amahugurwa ku itsinda Dukomezumugambi ryo mumurenge wa Byumba ryitabiriwe n’abantu 60 cyane ko hari hatumiwe umugabo n’umugore mu rwego rwo gufatanyiriza hamwe gusobanukirwa ihohoterwa icyo aricyo ndetse no kurebera hamwe uburyo bwo kurwanya ihohoterwa mumurango nyarwanda no gukemura amakimbirane biturutse kubagiranye amakimbira no gusobanukirwa uburinganire n’ubwuzuzanye ariko byose bigamije iterambere mu miryango yabo ndetse no gukoresha neza umusaruro uboneka mu miryango iwabo
Iri ni itsinda ryo mumurenge wa Byumba bari mumahugurwa, amahugurwa ya Nyande yakozwe kuwa 21-22/03/2109.
Iri ni itsinda rya Byumba bari mumatsinda kuruhande rw’abagore aho bakoze imyitozongiro kubintu 2 aho bagaragaje ihohoterwa bashobobora kuba bakorerwa haba mungo ndetse n’ahandi hantu aho ariho hoise cyane ko ihohoterwa rikorerwa ahantu henshi, ndetse bakora n’undi mwitozo aho abagore bagomba kwishyira mumwanya wo kuba abagabo maze bakagaragaza icyo bari kuzajya bakorera abagore babo murwego rwo kubarinda ihohoterwa iryo ariryo ryose mumurango.
Amahugurwa ku itsinda Dukomezumugambi ryo mumurenge wa Rukomo ryitabiriwe n’abantu 59 nkuko hari hatumiwe umugabo n’umugore mu rwego rwo gufatanyiriza hamwe gusobanukirwa ihohoterwa icyo aricyo ndetse no kurebera hamwe uburyo bwo kurwanya ihohoterwa mumurango nyarwanda no gukemura amakimbirane biturutse kubagiranye amakimbira no gusobanukirwa uburinganire n’ubwuzuzanye ariko byose bigamije iterambere mu miryango yabo ndetse no gukoresha neza umusaruro uboneka mu miryango iwabo
Iri ni itsinda ryo mumurenge wa Byumba bari mumahugurwa, amahugurwa yabo akaba yarakozwe kuwa 27/03/2019 kugeza kuwa 28/03/2019 akaba yarafunguwe kumugaragaro na Admin w’umurenge wa Rukomo wari uhagararariy ES W’umurenge utarabashije kuhaboneka ndetse tukaba twari turi kumwe na ES w’akagari ka Munyinya cyane ko kumunsi wa 2 twavuye muri sale y’umurenge twari twakoreyemo kumunsi wa 1 tukimukira muya akagari ka Munyinya kumunsi wa 2 bitewe n’ibindi bikorwa byai gukorerwa muri sale y’umurenge.
Iri ni itsinda ry Rukomo bari mumatsinda kuruhande rw’abagore aho bakoze imyitozongiro kubintu 2 aho bagaragaje ihohoterwa bashobobora kuba bakorerwa haba mungo ndetse n’ahandi hantu aho ariho hoise cyane ko ihohoterwa rikorerwa ahantu henshi, ndetse bakora n’undi mwitozo aho abagore bagomba kwishyira mumwanya wo kuba abagabo maze bakagaragaza icyo bari kuzajya bakorera abagore babo murwego rwo kubarinda ihohoterwa iryo ariryo ryose mumurango.
Gushimira kuba aya mahugurwa yarabayeho
Nkuko abitabiriye aya mahugurwa babyivugiye yaje akenwe cyane ko mbere bari bafite ibibazo biri gutabwa n’abagabo babo ndetse no gukorerwa igohoterwa kurwego rwo hejuru nkugeza ubwo batekerezaga ko kuzazana nka couple mumahugurwa bitashobokera abanyamuryango kuza ariko kubw’Imana ndetse n’ibyo ababonye mumatsinda ya TLC byatumye baza kandi kumunsi wa 2 bagaragaje amarangamutima yabo aho bavuze ko mahugurwa kuri bamwe ari nko kongera kubasezeranya bundi bushaya ndetse anabubatsemo icyizere ndetse no kugira icyo bahindura mumigiririre yabo yaburi munsi mungo zabo aho bavuze ko byose byapfira muri communication hagati y’abashakanye ngo ariko bakaba babonye aho bahera bakosora ibitaragendaga nez iwabo, basoje bashimira TLC ariko banasaba ko ari ibishoboka kandi bibavuye kumutima ko hajya habaho amahugurwa kuri couple ariko byumwihariko kukurwanya ihoterwa mungo ndetse no kubasha kwikemurira amakimbirane.


text:
Kwibuka 24: Leta izakomeza kwita ku barokotse-Rucagu
Yanditswe na DOSI JEANNE GISELE
Rucagu Boniface kuri ubu, ukora mu rwego ngishwanama mu biro by’Umukuru w’Igihugu yahumurije abarokotse Jenoside yakorewe Abatutsi mu 1994, ababwira ko Leta y’Ubumwe bw’Abanyarwanda ihari kandi izabakomeza.
Yabitangaje ubwo yifatanyaga n’abatuye Umurenge wa Gikondo, mu Karere ka Kicukiro, kwibuka ababo biciwe ku Kiliziya Saint Vincent Palloti muri Jenoside yakorewe Abatutsi mu 1994, ni ku mugoroba w’ejo hashize ku wa 9 Mata 2018.
Itariki ya 9 Mata 1994, ntiteze kwibagirana mu mateka y’abatuye Umurenge wa Gikondo kuko ari bwo hicwaga Abatutsi benshi bari baturutse hirya no hiryo bakaza guhungira ku Kiliziya, aho bari bizeye ubuhungiro. Si ko byagenze kuko bamwe bafungiranwe mu Kiliziya baterwaho gerenade barapfa, abandi bajyanwa hanze baratwikwa.
Rucagu Boniface yatanze ikiganiro ku itegurwa rya Jenoside, aho yagarutse ahanini ku ngoma y’abakoloni yaje ije kuvoma u Rwanda ariko kugira ngo ibigereho ikabanza ikabiba urwango mu banyarwanda ikanabacamo ibice. Yahumurije abarokotse ndetse abasaba kwikomeza no gukomezanya, abizeza ko Jenoside itazongera ukundi.
Mu kiganiro ke, Rucagu yahumurije abarokotse Jenoside yakorewe Abatutsi, ababwira ko Leta izakomeza kubitaho. Ati “Leta y’Ubumwe irahari izabakomeza, Jenoside ntizongera ukundi.”
Udahemuka Olivier waharokokeye avuga ko kuba harubatswe urwibutso ku Kiliziya ndetse akabasha kuhashyingura abe, yumvise hari ikintu akoze bisa nk’aho abashyinguye.
Ati “Kubaka urwibutso hano nabifashe nk’igitangaza ndetse ndahubaha kuko numvise ari nkaho nshyinguye umuryango wange kuko ababyeyi bange n’abavandimwe biciwe hano. Hano mpafata nko mu rugo ngira ngo urabibona nazanye n’abana bange gusura mu rugo.”
Udahemuka yongeraho ko hakiri ibyiringiro byo kubaho kuko Leta y’Ubumwe ari iyo gushimirwa, yabaremyemo ikizere kigatuma biyubaka.
Abarokotse Jenoside b’i Gikondo bavuga ko tariki ya 9 Mata 1994, kuri Kiliziya Saint Vincent Palloti hiciwe Abatutsi basaga 500 biciwe mu Kiliziya bafungiranwe babateraho gerenade ntihagira usigara, mu gihe abasohowe batwikiwe hanze basagaga 100.


text:
Isomo rya 1: Abacamanza 11,29-39a
Umwuka w’Uhoraho uza kuri Yefute. Nuko Yefute anyura mu karere ka Gilihadi no mu ntara ya Manase, hanyuma ajya i Misipa muri Gilihadi, ahavuye agera ku mupaka w’igihugu cy’Abahamoni. Yefute asezeranira Uhoraho, agira ati «Nuramuka ungabije Abahamoni, nzaguturaho igitambo gitwikwa umuntu uwo ari we wese uzasohoka bwa mbere mu nzu yanjye aje kunsanganira, ubwo nzaba ntabarutse amahoro maze gutsinda Abahamoni.» Yefute atambuka umupaka w’Abahamoni kugira ngo abarwanye, maze Uhoraho arabamugabiza. Arabatsemba uhereye Aroweri ukageza ahagana i Miniti, yigarurira imigi makumyabiri yari muri ako karere, kugeza i Yabeli‐Keramimu. Yabishemo abantu benshi; nuko Abayisraheli bacogoza batyo Abahamoni. Ubwo Yefute yari atabarutse atashye iwe i Misipa, umukobwa we aba arasohotse, aza abyina avuza n’ingoma aje kumusanganira. Uwo mukobwa kandi yari ikinege: nta kandi gakobwa cyangwa agahungu Yefute yagiraga. Akimurabukwa, Yefute ashishimura imyambaro ye, maze aravuga ati «Ayiwe! Mwana wanjye, utumye niheba bikabije; uri mu binkururiye amakuba; nanjye kandi nabisezeraniye Uhoraho nkaba ntashobora kwivuguruza.» Umukobwa we aramusubiza ati «Dawe, niba warabisezeraniye Uhoraho, ngenza uko wabivuze, kuko Uhoraho yahoye abanzi bawe b’Abahamoni.» Arongera abwira se, ati «Icyo ngusabye ucyinyemerere: ngusabye amezi abiri gusa kugira ngo njyane na bagenzi banjye kubuyera mu misozi no kuririra ubusugi bwanjye.» Aramusubiza ati «Ngaho genda»; aramureka ngo agende amare amezi abiri. Nuko uwo mukobwa na bagenzi be baragenda bajya mu misozi, aririra ubusugi bwe. Nyuma y’amezi abiri agaruka kwa se, maze se amuturaho igitambo gitwikwa nk’uko yari yarabisezeranye.
Zaburi ya 39 (40),5, 7-8a, 8b-9, 10
R/ Ngaha ndaje, Nyagasani : niyemeje gukora ibigushimisha.
Hahirwa umuntu wiringira Uhoraho,
ntashyire hamwe n’abagomeramana,
cyangwa ngo ajye mu ishyaka ry’abanyabinyoma!
Ntiwifuje ibitambo cyangwa amaturo,
ahubwo wanzibuye amatwi ngo numve;
ntiwigombye igitambo gitwikwa cyangwa icy’impongano,
ni yo mpamvu navuze nti «Ngaha ndaje!
Mu muzingo w’igitabo handitswemo icyo unshakaho.
Mana yanjye, niyemeje gukora ibigushimisha,
maze amategeko yawe ajye ampora ku mutima!»
Namamaje ubutungane bwawe mu ikoraniro rigari;
ibyo usanzwe ubizi, Uhoraho,
sinigeze mbumba umunwa ngo nceceke.
Ivanjili ya Mutagatifu Matayo 22,1-14
Muri icyo gihe, Yezu yongera kubabwirira mu migani ati “Ingoma y’ijuru imeze nk’umwami wacyuje ubukwe bw’umuhungu we; agatuma abagaragu be guhamagara abatumiwe mu bukwe, ariko banga kuza. Nuko yongera gutuma abandi bagaragu, kugira ngo babwire abatumiwe bati ‘Dore nateguye amazimano; ibimasa byanjye n’amatungo yanjye y’imishishe byabazwe, byose byatunganye nimuze mu bukwe.’ Ariko bo ntibabyitaho barigendera, umwe mu murima we, undi mu bucuruzi bwe, maze abandi bafata abagaragu babagirira nabi, barabica. Umwami ararakara yohereza ingabo ze zirimbura abo babisha, kandi zitwika umugi wabo. Hanyuma abwira abagaragu be ati ‘Iby’ubukwe byateguwe, ariko abatumiwe ntibari babikwiye. Nimugende rero mu mayirabiri, mutumire mu bukwe abantu bose muhura.’ Abo bagaragu bakwira amayira bakoranya abo babonye bose, ari ababi ari n’abeza, maze inzu y’ubukwe yuzura abatumirwa. Nuko umwami arinjira ngo arebe abari ku meza, maze ahabona umuntu utambaye iby’ubukwe. Aramubwira ati ‘Mugenzi wanjye, waje ute hano udafite umwambaro w’abakwe?’ Undi araceceka. Nuko umwami abwira abahereza ati ‘Nimumubohe amaguru n’amaboko, mumujugunye hanze mu mwijima, aho azaririra kandi agahekenya amenyo.’ Koko hahamagarwa benshi, hagatorwa bake. »


text:
Umwana w’igitambambuga w’ahitwa Bachock mu gihugu cya Malysia yanze kuva iruhande rw’imva ya se na nyina, ndetse anizera inkuru yabwiwe na nyirarume ko ababyeyi be bagiye kuba munsi y’umucanga.
Kubura ababyeyi ni ikintu kibabaza buri wese, ariko by’umwihariko iyo bibaye ku mwana hari ubwo atamenya ibyabaye ibyo aribyo. Ntabwo yiyumvisha ukuntu ababyeyi bamukundaga nawe abakunda bamusiga bakagenda ubutazagaruka.
Arfan, ababyeyi bombi bapfiriye mu mpanuka ya moto ahinduka imfubyi yamaririje akiri igitambambuga. Uyu mwana mu byamugoye kwakira harimo kubona se na nyina batongeye guhumura amaso no kubona bashyirwa mu mva.
Uyu mwana yanibazaga impamvu ababyeyi be bashyizwe mu kintu kimeze nk’ikarito (isanduku), bagashyiwa mu butaka. Abasigaye bo mu muryango w’uyu mwana barimo n’abavandimwe b’ababyeyi be babonye akomeje kubabaza ibibazo byinshi bahimba inkuru yo kumubeshya.
Nyirarumwe witwa Azuan Shamsuddin ati {“Twamubwiye ko ababyeyi be bari kuba munsi y’umucanga”}. Iyi nkuru uyu mwana yarayemeye arataha ariko asura imva y’ababyeyi be buri munsi yizeye ko umunsi umwe bazagaruka akababona.
Azuan avuga ko uyu mwana akunze kujya gukinira hafi y’imva y’ababyeyi be ndetse ngo anyuzamo akajya ahamagara ati “Mamaaa! Mamaaaa”. Abarera uyu mwana bavuga ko mbere yari umwana uhora asa neza kuko atajyaga ajya gukinira mu mucanga, ariko ngo kuva ababyeyi be bapfa asigaye akunda kujya gukinira mu mucanga.


text:
YASUWE 24
Aya ni amwe mu magambo yagarutsweho n’umukuru w’igihugu Paul Kagame, ubwo yari yitabiriye ihuriro rya 12 rya Unity Club Intwararumuri, ku mugoroba wo kuri uyu wa gatanu taliki ya 25 Ukwakira 2019.
Ibi birori ngarukamwaka byari bifite insanganyamatsiko igira iti: “Ndi umunyaranda ni igitekerezo cy’ukubaho kwacu.”
Mu ijambo yagejeje kubitabiriye ibi birori, Umukuru w’igihugu yavuze ko ndi umunyarwanda ari ipfundo ry’ukubaho kwacu, akaba ariyo mpamvu nta muntu ugomba guhitiramo abanyarwanda uko babaho ngo ashake kubajyana mu murongo w’ibitekerezo bye.
Yakomeje avuga ko umuntu ahitamo ibimubereye adahitamo ibibereye abandi. Mu myaka 25 ibyo twahisemo bitari ngombwa ni ibihe? Tugomba guhitamo ibidufitiye akamaro n’ubwo inzira ikiri ndende. Abashaka guhitiramo abanyarwanda kubaho uko ashaka, iyo ntambara ntazayitsinda, ntibishoboka, ntibibaho. Abigira ba kabutindi kubashyira ku murongo biroroshye kuko dufite imbara kandi dushyize hamwe ntawatunanira, bene uwo ni ukumushyira mu mwanya we.
Muri ibi birori hanatanzwe ibihembo by’ishimwe ku barinzi b’igihango baharaniye ibikorwa by’ubumwe n’ubwiyunge, barimo abanyarwanda 2 n’umunyamahanga aribo Mukarutamu Daphrose, Gasore Serge na Carl Wilkens. Abarinzi b’igihango ku bumwe n’ubwiyunge, mu rwego rwo kubashimira Perezida Kagame yavuze ko bazahabwa miliyoni 10 z’amafaranga y’u Rwanda.


text:
Kwibohora 24: Gahogo Adventist Academy irashimira Leta yavuguruye uburezi
Yanditswe na NIYONSENGA SCHADRACK
Ubuyobozi bw’Ishuri ryigenga ry’Abadiventisiti b’Umunsi wa karindwi rya Gahogo (Gahogo Adventist Academy) burashimira Leta y’u Rwanda yimakaje uburezi budaheza, bunazirikana ababigizemo uruhare ngo u Rwanda rubohorwe ubuyobozi bubi bwarangwaga n’ivangura.
Ishuri rya Gahogo Adventist Academy riherereye mu kagari ka Gahogo riri mu mashuri atanga uburezi bufite ireme mu Karere ka Muhanga.
Umuyobozi w’iri shuri Hategekimana Assiel, yabwiye Imvaho Nshya ko ibyo bagezeho byose babikesha Leta y’Ubumwe bw’Abanyarwanda ifite byinshi yatugejejeho birimo uburezi budaheza, uburezi kuri bose ndetse no gushakira umutekano abaturarwanda bose.
Hategekimana ati: “Ntabwo tukiri kuri rwa rwego rwo kuvuga ngo abaziga ahangaha ni ubwoko ubu n’ubu, ahubwo ni Abanyarwanda. Ndetse twe muri Gahogo dufitemo n’abanyamahanga, bivuga ngo hari urwego rwiza tugezeho. Ibyo tubikesha umusingi w’iyi tariki ya 04 Nyakanga aho tuba twizihiza kubohorwa kw’igihugu cyacu. Ni umunsi ugendanye n’amateka teka y’igihugu cyacu n’uburyo cyabohowe nyuma y’uko cyari cyarazonzwe n’ubuyobozi bubi..”
Yakomeje agira ati: “Twifurije Nyakubahwa Perezida wa Repubulika umunsi mwiza wo kwibohora kuko ni we wagize uruhare rukomeye cyane kugira ngo iki gihugu kigere aho kigeze. Abandi dushimira ni ingabo za FPR Inkotanyi zitanze, tugashimira polisi ndetse tukanifuriza isabukuru nziza Abanyarwanda bose muri rusange.”
Ishuri rya Gahogo Adventist Academy ryatangiye mu mwaka wa 2010 nyuma yo guhabwa uburenganzira na Minisiteri y’Uburezi kugira ngo rikomeze gufasha kuzamura uburezi bw’u Rwanda. Ryatangiye ari icyiciro rusange n’amashami atatu ariko ubu rimaze kugira amashami arindwi ari yo MPC, MCB, MPG, MEG, MCE, HEG na LEG.
Gahogo Adventist Academy yishimira kuba umujyi wa Muhanga waratoranyijwe kuba umwe mu yunganira Kigali kuko ari amahirwe y’iterambere ry’abawutuye n’abawukoreramo ibikorwa bitandukanye bibyara amafaranga.
Hategekimana ati “Umujyi wa Muhanga utoranywa ngo wunganire Kigali byaratunejeje cyane nk’abantu dukorera muri uyu mujyi, cyane ko ari n’umujyi wegereye Kigali, hari byinshi tuzungukiramo. Twe nk’Ikigo cya Gahogo Adventist Academy kiri mu bigo by’Abadiventisite b’Umunsi wa Karindwi biberamo amahugurwa ku rwego rw’Isi, bizatuma abaza mu mahugurwa babona amahoteli menshi bacumbikamo kuko agiye kwiyongera.”
Nk’ubu mu kwezi k’Ukuboza muri uyu mwaka wa 2018 hari igiterane kizitabirwa n’abanyamahanga bagera ku 1,000 kandi Umugi umaze kugira zimwe muri Hoteli zizabakira, abandi bazacumbike mu mujyi wa Kigali cyane ko twegeranye.
Ishuri rya Gahogo Adventist Academy ryihariye ku nyubako zigezweho ndetse uko risa neza ni na ko ritanga ubumenyi n’uburere bishingiye ku ndangagaciro za gikirisitu.
Bitewe n’uburyo rubatswe mu nkengero z’umujyi wa Kigali ahantu hisanzuye, hari abahagera bakahitiranya na Kaminuza kuko rigaragara nk’ishuri ry’Ikitegererezo, cyane ko n’abana baryigamo bafatwa neza cyane ku buryo yiyumva nk’uri imuhira.
Ikindi iri shuri rikoresha cyane ikoranabuhanga rihuza abanyeshuri, abarimu n’abakozi n’ababyeyi ku buryo umwana urwaye bisaba ko ataha iwabo umubyeyi aba yabimenye kare.


text:
Kwicisha abaturage inzara bingana no gukora jenoside !
ISOMO RYA MBERE: Iz 43, 16-21
« Avuze atya Uhoraho, we washatse inzira mu nyanja rwagati, agatanga akayira mu mazi magari, we wahagaritse amagare n’amafarasi, ingabo n’abantu b’intwari bose hamwe bikagwa ubutazegura umutwe, bigahwekera nk’agatara hanyuma bikazima. Mwikwibuka ibyabayeho mbere, ngo mukurwe umutima n’ibya kera, dore ngiye gukora ikintu gishya ndetse cyatangiye no kugaragara ; ntimukiruzi se ? Ni ukuri rwose ndahanga inzira rwagati mu butayu, inzuzi zitembe ahantu h’amayaga. Inyamaswa z’inkazi zizampe ikuzo kimwe n’imbwebwe na za mbuni, kuko navubuye amazi rwagati mu butayu n’inzuzi zigatemba ahantu h’amayaga, kugira ngo nuhire umuryango wanjye nihitiyemo, umuryango nihangiye kandi uzahore uvuga ibisingizo byanjye. »
i iyihe nyigisho twakura kuri iri somo ?
Muri iki cyumweru twabonye ibintu byinshi bishya, reka tuvugemo bibiri bisumba ibindi !
1. Papa mushya
Twahawe Papa mushya , watowe aturuka mu gihugu kikiri mu nzira y’amajyambere: Argentine . Yitwa Papa Francis. Agashya azanye ni uko yifuza ko Kiliziya gatolika , ihereye mu bayobozi bayo bakuru, yarekera aho kwiruka inyuma ry’ikuzo ry’iyi si rihita ahubwo ikitangira ABAKENE, ni ukuvuga abahanganye n’ibibazo by’ubu buzima :uburwayi, kubura icyo kurya, kubura aho bacumbika, kubaho mu karengane, kuvangurwa….
Ubu butumwa bwa Papa mushya bufite icyo bwigisha bamwe mu bayobozi ba Kiliziya y’u Rwanda muri iki gihe, ba bandi batereranye nkana abakene barenganywa n’ubutegetsi buriho ahubwo bakaba bashimishwa no kwirirwa bicaye mu ma salon y’abagize Agatsiko karenganya rubanda. Bahitamo kwihesha agaciro bakurikira buhumyi gahunda za Leta irandura imyaka y’abaturage, ikabasenyera amazu, igashahura abagabo, ikavangura urubyiruko, igakoresha ikinyoma n’iterabwoba, ikikubira ibyiza byose by’igihugu ! Bakwiye kwikubita agashyi Papa mushya ataragomba kubibibutsa ! N’iyo kandi Papa atabikora, abakirisitu bakwiye gutinyuka bakabyibutsa abashumba babo, mu nzira zose zishoboka !
2.Abanyarwanda batangiye kwitabira gahunda yo kwigobotora igitugu cy’Agatsiko banyuze mu nzira y’amahoro .
Mu kiganiro cyahise kuri radiyo iIwi rya rubanda, ejo ku wagatandutu talili ya 16/3/2013, guhera saa moya y’umugoroba (19h) ku isaha y’i Paris, hari Abanyarwanda bagaragaje ko batagitinya gutanga ibitekerezo byabo ku mugaragaro berekana ko igihe kigeze kugira ngo twereke Agatsiko ko rubanda yifitemo ingufu zihagije ku buryo ishobora gutangira ibikorwa bikakaye bizashirwa bihiritse ingoma itegekesha akarengane katigeze kabaho mu Rwanda . bimwe muri ibyo bikorwa ni nk’ibi :
(1)Mu gihe Leta y’Agatsiko yiyemeje kujujubya impunzi zibayeho nabi hirya no hino, twiteguye gutamaza abana b’abategetsi baza mu Bulayi na Amerika , bakabeshya ko bahunze ubutegetsi bw’Agatsiko kandi ba se na ba nyina ari bo birirwa bajujubya rubanda mu Rwanda ! Aba bana iyo bamaze kubona ibyangombwa by’ubuhungiro nibo bahinduka Abamotsi b’ingoma y’Agatsiko , bakigira Intore zibuza amahwemo abahunze by’ukuri ubugizi bwa nabi bw’ingoma ya Kagame n’agatsiko ke ! Gukomeza kwituramira turabihagaritse , tugiye gukora urutonde rw’abo mu nda y’ingoma basabye ubuhungiro babeshya , tubarege ku butegetsi bw’ibihugu bihishemo, bamburwe ibyangombwa by’impunzi bahawe mu buriganya.
(2)Twiyemeje gukomanyiriza ibicuruzwa bikorwa n’inganda z’Agatsiko , tukanga kongera kubitangaho amafaranga yacu kugeza bihombye burundu : amazi y’Inyange, Agashya, Akabanga, Isombe rivuye mu Rwanda, ubugali…..kwa heli ! Aya mafaranga tubitangaho yose nta handi ajya uretse mu mifuka y’abagize Agatsiko, nuko bamara gukungahara no kurengwa bakiva inyuma mu guhonyora rubanda rugufi……
(3)Kugerageza kurihira benewacu amashuri mu bihugu duturanye kuko nta burezi bukirangwa mu rwanda ahubwo amashuri bakaba barayahinduye ubucuruzi bugamije gukiza Agatsiko gusa !
(4)Kwanga gutiza umurindi ibikorwa birenganya rubanda….
Abanyarwanda nibemera iyi gahunda ari benshi , bakayitabira uhereye ku batuye hanze y’u Rwanda , hazahinduka byinshi mu mitegekere mibi y’igihugu cyacu.
Koko rubanda rwa Nyagasani yifitemo ingufu zikomeye cyane, ishobora gukoresha zigahirika ubutegetsi bw’Agatsiko hatagombye kubaho intambara isesa amaraso kandi mu gihe gito. Icyo nicyo cyitwa REVOLISIYO idasesa amaraso kandi ntaho ivuguruza Ivanjiri ahubwo ni inzira ikwiye yo gushyira Ijambo ry’Imana mu bikorwa.
Umwanzuro : Imana ifasha uwifashije.
Muri iki gisibo, Abanyarwanda twese dukwiye gutsinda ingeso mbi yo kwituramira, tukarwanya akarengane kagirirwa abakene kandi tugaharanira amahoro tutagombye kumena amaraso y’abana b’Imana .
Icyumweru cyiza ku bo tubyumva kimwe bose, tukaba twariyemeje guhara byose kugira ngo tugoboke igihugu cyacu, kandi buri munyarwanda abeho atewe ISHEMA no kuba uwo ari we.
Padiri Thomas Nahimana
Nimucyo dusabire Abashumba b’Umuryango wacu (mu rwego rw’iyobokamana n’urwa politiki ) twumva aka karirimbo :
Niba usahaka gusoma andi masomo yo kuri iki cyumweru, tariki ya 17/03; Icyumweru cya V – Igisibo – C
ZABURI 126 (125), 1-2b, 2c-3, 4-5, 6
Inyik: Uhoraho yadukoreye ibintu by’agatangaza, none twasazwe n’ibyishimo!
Igihe Uhoraho agaruye i Siyoni abari barajyanywe bunyago,
twabanje kugira ngo turi mu nzozi !
Ubwo umunwa wacu wuzura ibitwenge,
n’ururimi rwacu rutera indirimbo z’ibyishimo.
Nuko mu mahanga bakavuga bati
“Uhoraho yabakoreye ibintu by’agatangaza !”
Koko Uhoraho yadukoreye ibintu by’agatangaza,
ni yo mpamvu twasazwe n’ibyishimo !
Uhoraho, cyura amahoro abacu bajyanywe bunyago,
ubazane nk’isumo y’amazi atembera mu butayu.
Ni koko umuhinzi ubibana amarira,
asarurana ibyishimo.
Uko agiye agenda arira,
yitwaje ikibibiro cy’imbuto ;
yagaruka akaza yishimye,
yikoreye imiba y’umusaruro.
ISOMO RYA KABIRI: Fil 3, 8-14
Bavandimwe, ibyampeshaga agaciro byose nsanga ari igihombo, ubigereranyije n’icyiza gisumba byose ari cyo kumenya Umwami wanjye Yezu Kristu. Kubera We nemeye guhara byose no kubyita umwanda kugira ngo nunguke Kristu, maze nzamusange ntishingikirije ubutungane bwanjye bukomoka ku Mategeko, ahubwo mfite ubutungane bukomoka ku kwemera Kristu, buva ku Mana bukaba bushingiye ku kwemera. Igisigaye ni ukumumenya We wazukanye ububasha, no kwifatanya na We mu bubabare bwe, ndetse no kwishushanya na We mu rupfu rwe, kugira ngo nibishoboka nanjye nzagere ku izuka mu bapfuye. Si ukuvuga ko ubu ibyo nabigezeho, cyangwa ko naba narabaye intungane, ahubwo ndatwaza ngo nsingire Yezu Kristu, mbese nk’uko We ubwe yansingiriye. Koko bavandimwe, sinemeza ko nabigezeho ; icyo mparanira ni kimwe gusa : ibyashize ndabyihorera nkihatira ibizaza. Ntwaza rero ngana intego, ya ngororano Imana iduhamagarira mu ijuru muri Kristu Yezu.
IVANJILI: Yh 8, 1-11
Muri icyo gihe, Yezu yigira ku musozi w’Imizeti. Bugicya agaruka mu Ngoro, rubanda rwose baza bamugana maze aricara arabigisha. Ni bwo abigishamategeko n’Abafarizayi bamuzaniye umugore wari warafashwe asambana, bamuhagarika hagati. Babwira Yezu bati “Mwigisha, uyu mugore bamufashe asambana. Mu Mategeko, Musa yadutegetse kwicisha amabuye abagore nk’aba. Wowe se ubivugaho iki ?” Ibyo babivugiraga kumwinja, bagira ngo babone ibyo bamurega. Ariko Yezu ariyunamira atangira kwandikisha urutoki ku butaka. Bakomeje kumubaza arunamuka arababwira ati “Muri mwe udafite icyaha, ngaho namubanze ibuye.” Yongera kunama akomeza kwandika ku butaka. Bumvise avuze atyo batangira kugenda umwe umwe, bahereye ku basaza. Nuko Yezu asigara aho wenyine na wa mugore agihagaze aho hagati. Yezu yunamutse aramubaza ati “Mugore, ba bandi bari he ? Nta n’umwe waguciriye urubanza?” Umugore arasubiza ati “Nta n’umwe Mwigisha.” Yezu aramubwira ati “Nanjye rero singuciriye urubanza ; genda ariko uherukire aho gucumura ukundi.”
@65 Ngaho tubwire ubwo buryo wowe (lundi, 18 mars 2013 23:42)
Ariko se nkawe ubaza icyi kibazo koko ko hari igihe mubaza ubuza niba udashoboye kubireka ubyihorere ariko wibuke ko hari n’abatabibona ubu se Victoire ingabire arabyanze ra? abanyarwanda mwararozwe rwose ahubwo nibaza nimpamvu ababanyapolitique babavunikira mwicaye mumasaro none no kubasaba inkunga yo gukora icyintu biba urubanza. Byihorere abazi akamaro kabyo tuzabikora


text:
Nkuko tubikesha urubuga rwa eventsrdc itsinda rya gikiristo ryo muri Repubulika iharanira Demokarasi ya Congo ryaririmbaga indirimbo zihimbaza Imana ryamamaye cyane ku izina rya Groupe Makoma kuva mu mwaka wa 2000 ryaririgizwe n’abantu bavukana.
Abo bana bavukana harimo abakobwa batatu,Annie Makoma,Penganie Makoma na Natalie Makoma n’abahungu batatu aribo Martin Makoma,Tutala Makoma na Duma Makoma hakiyongeraho n’inshuti y’umuryango yitwaga Patrick.
Iri tsinda ryabayeho kuva mu mwaka wa 2000 ,maze riramamara cyane muri Afrika.Ibi ntibyabujije ko mu mwaka wa 2011 iri tsinda rizima, bitewe n’igenda ry’umwe mubari bagize iri tsinda witwa Nathalie Makoma.Gusa impamvu y’iri genda ikaba ritazwi.
Amateka y’iri tsinda yarangiye mu buryo utakwiyumvisha.Gusa kuva ubwo buri wese mu bagize rino tsinda yagiye kuririmba mu makorari asanzwe nkuko nakera babikoraga mu nsengero zabo,aho bari baranigiye kuririmba ,gucuranga n’ibindi.
Iri tsinda ryaririmbaga indirimbo zihimbaza Imana ryagize amateka akomeye aho mu mwaka wa 2002 ryatwaye igihembo cy’itsinda ntashyikirwa muri Afrika.Iri tsinda ryasohoye imizingo y’indirimbo harimo uwitwa On Faith,Nzambe na Bomoyi na I saw the Light.
Gusa abantu bakomeje kwibaza byinshi kuri iri tsinda ,bamwe bati ese uyu muvandimwe wabo Nathalie Makomani we watumaga bagira ibyo bageraho,cyangwa se ni izindi mpamvu zatumye iri tsinda rizimira .


text:
Victoire Ingabire afunze arengana: tugomba guhaguruka tukamufungura. Agasuzuguro k’aka Gatsiko k’Abasajya karenze urugero .
AKARENGANE kari mu Rwanda karenze urugero, Abanyarwanda benshi ntitugishoboye kukihanganira. Twakomeje gutegereza Umukiza uzaturuka i Bulayi none amaso yaheze mu kirere. Twategereje ingabo zizadukiza abacancuro b’Agatsiko k’Abasajya , turaheba. Abalideri bagaragaye hano mu gihugu , ndavuga nka Bernard Ntaganda, Victoire Ingabire na Deo Mushayidi, Agatsiko k’Abasajya karabasuzuguye, karabafata karabafunga, nta n’icyemeza ko amaherezo katazabivugana ! Icyo bazira ngo ni uko batinyutse kuvugisha ukuri bakerekana ukuntu AKARENGANE kari muri iki gihugu kamaze kurenga urugero. Igihe kirageze ngo Abanyarwanda ubwacu duhaguruke twirenganure.
1.Abanyonzi nibishyire hamwe bakomeze urugamba.
Abanyonzi b’i Gitarama ni intwari : babaye abambere mu guhaguruka bakerekana ko batagishoboye kwihanganira akarengane bagiriwe. Koko rero dukwiye kwibaza impamvu: Ko iki gihugu kitarimo abakire gusa batunze amavatiri y’akataraboneka, kuki abakene bahabwa akato bakabuzwa uburenganzira bwabo bwo gukoresha igare ryabo mu gihe ryaba ribafasha kubona ikibatunga !
Umuturage ugeze mu mugi wa Kigali afite umuzigo uremereye kandi akaba adashoboye kubona amafaranga yo kuriha imodoka iwumutwarira, kuki atawuha umunyonzi ngo awumutwaze ! Ibyo bitwaye iki Kagame n’Agatsiko k’Abasajya uretse ingeso mbi yo kwishongora bikabije bahinduye umurongo wa politiki bayoboresha iki gihugu !
Koko umurwa mukuru wacu Kigali ugomba kwirukanwamo abakene(90%) kugira ngo usigaranwe n’abavantara b’Abasajya n’incuti zabo gusa z’abaherwe ? Ako ni akarengane gakabije tutagishoboye kwihanganira.
Turasaba Abanyonzi b’i Gitarama n’abo mu Rwanda hose ko guhera ubu bahagurukana amagare yabo bagasubira gukorera mu migi yose y’igihugu bari barirukanywemo. Uwo ari we wese uziha kubitambika imbere, yaba Local Defense ,umupolisi cyangwa umusilikari ,bazamwiroheho bamukosore ikiba kibe. Wabona amaherezo matindi y’Ingoma mbisha y’Abasajya ari ahongaho izaturuka.
2.Abanyeshuri bimwe buruse nibahaguruke birenganure
Twese twababajwe n’ukuntu Agatsiko k’Abasajya kafashe icyemezo cyo kwima abana bacu buruse cyangwa inguzanyo yabafashaga kwiga kaminuza mu gihe abana babo bishyirwa mu mashuri ahenze cyane y’i Bulayi no muri Amerika kandi bakarihirwa amafaranga aturutse mu misoro yacu.
Nk’aho kwima abana buruse bidahagije, dore noneho Agatsiko k’Abasajya kadukiriye n’abana bacyiga mu mashuri yisumbuye, kagiye kubirukana muri Internat kugira ngo batorongere , babure iyo barara , babeho nabi bityo bate ishuri. Ubugome nk’ubu bwiyoroshe umugoma bukwiye umuntu wiyita umuyobozi koko ?
Ikibabaje kurushaho ni uko Agatsiko k’Abasajya kiyemeje kwica umutima w’abana bacu kabashora mu busambanyi ,ibyo bikagaragazwa na gahunda mbisha yo kunyanyagiza udukingirizo n’ibiyobyabwenge mu rubyiruko rw’abanyeshuri nk’uko Musenyeri Smaragde w’i Kabgayi adahwema kubyamagana.
Aka karengane karakabije,ntikakiri ako kwihanganirwa ! Abanyeshuri bose bakwiye guhanguruka bagafunga ibigo byose by’amashuri yisumbuye bakazongera kubifungura ari uko Leta y’Agatsiko k’Abasajya ihirimye, igasimburwa na Leta y’Abanyarwanda bashyira mu gaciro kandi bakunda igihugu. Ivangura Agatsiko k’Abasajya kimitse muri iki gihugu rirakabije, ni iryo kurwanywa mu buryo bwose bushoboka.
3.Abarimu muzakanguka ryari ?
Wagira ngo Agatsiko k’Abasajya hari icyo gapfa ni abitwa Abarimu. Kuko abarimu ari bo basa n’abafite inshingano yo kumurikira abaturage hirya no hino mu gihugu, Agatsiko kiyemeje kubatindahaza kugira ngo bajye bahora biruka inyuma y’icyo kurya uboshye amatungo ! Icyo Agatsiko kagamije ni ukugira ngo abarimu batabona umwanya wo gutekereza ku bibazo bikomereye igihugu cyacu no kureba uko bafatanya n’abaturage mu bikorwa byo kwibohoza.
Barimu dukunda, aho muri hose mu gihugu, nimudahaguruka ngo mwirwaneho muzarushaho gutindahazwa umwaka ku wundi, ntacyo muzigera mwimarira ! Bimaze iki kujya mwirirwa muganyira Agatsiko katabumva kandi ibyo kabima mushobora kubyiha muramutse mwemeye guhaguruka mugahangana nako ?
Igihe kirageze ngo Abanyarwanda bahagurukire guhirika Agatsiko k’Abasajya karenganya rubanda mu buryo bukabije.
Dore icyo mwakora cyoroshye kandi kiri très efficace : Nimusezerere Abanyeshuri bajye iwabo, mufunge amashuri yose mwiyicarire iwanyu, ntihazashira amezi abiri gusa imizinga y’Agatsiko itaravamo imyibano ! Ntihagire ubabeshya ngo igikorwa nk’icyo kinyuranyije n’indangagaciro yo gukunda igihugu n’umurimo ! Ahubwo gukomeza kwituramira kwanyu ni byo bisenya igihugu n’abo bana muvuga ko murera kugira ngo bazagire ejo hazaza heza. Ejo hazaza haba heza hate tukiyoborwa n’Agatsiko k’Abasajya kabereyeho kwica abajijutse kagasigarana impumyi gusa mu gihugu ?
Akarengane mugirirwa karakabije, gukomeza kwihangana ni ugutiza umurindi Agatsiko k’Abasajya kigize nk’Ikigirwamana mu Rwanda. Nyamara hari ukundi byagenda. Mubishatse kandi mukabyiyemeza, Agatsiko k’Abasajya kakwira imishwaro mu gihe nk’icyo guhumbya ijisho ! Ibyo mwatakaza kuri urwo rugamba ni byo bike cyane ugereranije n’ubwigenge n’ubuzima bwiza Abanyarwanda bose bakunguka, muramutse mubakijije aka Gatsiko k’abatindi babi baturutse Uganda.
4.Impunzi z’Abanyarwanda nimuhaguruke mutahe i Rwanda
Agatsiko k’Abasajya ntikagira isoni zo gukurikirana Abanyarwanda bagahungiye mu mahanga ! Ko muzi neza ukuntu ubugizi bwa nabi bw’aka Gatsiko bwarenze imipaka, muracyakora iki iyo mu mahanga ? Nimutahuke dufatanye kugakanda, amaherezo kazarambika ibirwanisho hasi. Ku badashoboye guhita batahuka, nimwisuganye maze buri wese yigomwe idolari rimwe gusa ku kwezi, rishyikirizwe abiyemeje guhangana n’aka gatsiko k’abicanyi. Muzaba mutanze umuganda wanyu.
5.Abarengana mwese nimuhaguruke, igihe ni iki.
Abambuwe amasambu yanyu,
Abasenyewe amazu mwese,
Abatemewe intoki kubera urugomo rw’Agatsiko k’Abasajya,
Abafunzwe imyaka n’imyaniko murengana,
Abimwe akazi kandi mufite impamyabushobozi…
Akarengane mugirirwa ntikakiri ako kwihanganirwa, nimuhaguruke twambarire kwibohoza, murebe ko abahekwaga batigenza, mu gihe kitarenze amezi atandatu gusa. Na Kadhafi yarashyize aragenda, ariko Libiya yo iracyariho !
Umwanzuro.
(1) Twebwe abagize CLUB-RDI y’i Butare, tumaze gutekereza bihagije, twiyemeje guhaguruka tukarwanya akarengane ku buryo budasubirwaho. Mu minsi itarambiranye tugiye gutangira ibikorwa bya karahabutaka ,duhangane n’aka Gatsiko k’Abasajya biyemeje kwica, gufunga Abanyarwanda, kubambura ibyabo, kubatindahaza no gusahura umutungo wose w’igihugu. Nta burengazira Paul Kagame n’Agatsiko ke k’Abasajya bafite bwo kudusubiza mu buja niyo mpamvu twiyemeje kwibohoza.
(2) Turasaba Nyakubahwa Faustin Twagiramungu, umuyobozi wa RDI-Rwanda Rwiza, ko niba akigira ubutwari nk’ubwo twari tumuziho kera, yatsinda ubwoba akagaruka mu Rwanda, akatujya imbere, tugafatanya gukanda aka Gatsiko k’Abasajya kugeza gashizemo umwuka.
(3) Turasaba n’abandi Balideri twumva bavuga ku maradiyo mpuzamahanga ko niba bagamije kubohoza Abanyarwanda by’ukuri batinyuka bakaza mu gihugu kudutera ingabo mu bitugu, tugafatanya urwo rugamba . Nimutaza tuzirwanaho uko dushoboye. Uzatinyuka kuza Abanyarwanda bagiye kugwa ku ngoyi bazabimwitura incuro ijana.
Koko rero, igihe kirageze ngo Abanyarwanda ubwacu duhaguruke twirenganure!
Harakabaho u Rwanda Rwiza kandi rwigenga,
Rutari ku ngoyi y’Agatsiko k’Abasajya.
Harakabaho Abarwanashyaka banga ubucakara.
Niyomwungeri Jonathan
Club-RDI Butare, in HYPERLINK « http://www.leprophete.fr »www.leprophete.fr, le 5/12/2011
@(107) (giovedì, 08 dicembre 2011 04:23)
Ntabwo nshyigikiye ibyo « abacombattants-patriotes »bakorera abanyarwanda « BAMWE » mu Bubiligi,ariko ndabumva kabisa!!Kuribo umwanzi wabo si umunyarwanda,ahubwo ni J.Kabila alias Hyppolite Kanambe bafata nk’umucanshuro w’umunyarwanda ndetse w’umututsi!!Bazi ko Kagame ariwe wamugejeje ku butegetsi bamaze kwirenza uwo yita se, Mzee L.D.Kabila(qui ,lui est un vrai congolais!)kugirango bisahurire amabuye y’agaciro nta nkomyi,bashyira umukoresha wabo mukuru(USA+UK).
Ntabwo bibagiwe ko igihe Kagame yayogozaga amashyamba ya Congo ahiga abahutu,yanahatikirije abanyecongo batagira ingano!!Kuribo rero umwanzi wabo si umunyarwanda ahubwo ni umututsi bitiranya na Kagame + Kabila bakomeje kubacurisha imiborogo!Iyi ngengabitekerezo sinyishyigikiye,ariko ndabumva rwose!!Mwibuke ko na nyuma y’amatora yo muri 2006,abanyarwanda b’abatutsi baragandaguwe mu duce tumwe na tumwe tw’umugi wa Kinshasa bavuga ko bari bitoreye Bemba none babatsinagiye Kabila!!!.Ariko noneho ubwo byambutse imipaka »la chasse aux tutsi rwandais » ikaba igeze n’ i Burayi,umenya « Kwa Kabila ishyamba atari ryeru » koko!!!Mboneyeho umwanya wo kwifatanya na Jean Pierre muri iki gikorwa cy’urugomo cyamukorewe,kuko muzi nk’umugabo uri kure y’iyi nkundura y’inzangano hagati y’amoko!!!
INAMA:Muvandimwe w’umututsi uturanye n’umucongo,menya ko ubu yariye karungu,kandi ni mu gihe!!.Gerageza kumwigengeseraho kandi wishingane mu butegetsi bukwegereye!!! Byaba bibabaje uhohotewe uzira ubugome Kagame yakoreye abanyekongo kandi utari wamutumye!!!Aho njye ntandukanira n’Intorahamwe zenewanyu,ni uko nemera ko ntawe ugomba kuryozwa icyaha cy’undi,kabone n’ubwo mwaba musangiye ubwoko!!!Rero shenge ngo amoko ntakibaho!!!Iki gipindi cyanyu umucongo « warakaye umujinya » we ntagikozwa ndakurahiye!!!
Rwajekare.


text:
Waba uri umuhungu cyangwa umugabo uri mu rukundo ariko ukaba utinya ko umunsi umwe wazababaza umukunzi wawe? Dore bimwe mu bintu abagore n’abakobwa banga urunuka ukwiye kwitwararika mu mibanire yanyu kugira ngo uyirinde kuzamo agatotsi.
1. Abakobwa banga abahungu bakora ibintu biteye ishozi nko kuba wavuga cyangwa ugakora ibintu biteye isesemi igihe muri kumeza cyangwa se muri ahantu hari abantu benshi.
2. Uzirinde kuba wavuga inkuru isekeje imwerekeyeho imbere y’inshuti. Ibyo biba umwaku igihe ubigize akemenyero, nubikomeza, umenye ko iminsi yanyu hamwe ibariye ku mitwe y’intoki.
3. Ntukifuze ko umukobwa yakwiyitaho nkawe. Ni byiza kumenya ko uko umukobwa ashaka kugaragara muri rubanda bitandukanye n’uko wowe wumva wagaragara (umusore uhamye, ufite ibigango ukuramo ishati ngo bose babone ko ari igikurankota koko). Mureke yiyiteho bya gikobwa uko umutima we ubimubwiriza.
4. Ntuzatonganye umukobwa ngo yikoraho agakabya(make up, maquillage). Ibyo bituma yigiramo ikizere kandi akumva ari mwiza rwose kandi byose abikorera kugushimisha. Ahubwo ujye nibura ushima uwo mwanya aba yataye yiyitabo kugira ngo aguheshe ishema umushimira mu magambo anyuze umutima.
5. Abakobwa banga kandi abahungu bambara imyenda iriho ibisemba cyangwa ibishushanyo biteye ubwoba(dragon, shitani n’indi wumva biteye ubwoba). Niba wari ufite inshuti ugatekereza kuyisura cyangwa gusohokana nayo wambaye umwenda uriho ibyo bishushanyo, ibyiza nuko uwo mwenda ahubwo wareba aho uwujugunya.
6. Ibirori nk’isabukuru y’amavuko n’ugusohokana n’inshuti bishoboka kuba wowe ntacyo bikubwiye, ariko ku bakobwa bisobanuye ikintu kinini cyane. Niyo umukobwa yakubwira ko ntacyo yifuza ku munsi mukuru wa Mutagatifu Valentino, si ibyo aba ashatse kuvuga, ugomba kugira icyo umuha. Icyo abashatse kuvuga ni uko nta kintu kihariye yifuza ahubwo ko ugomba kwibwiriza ukamutungura maze kumamwereka ko iteka umutekerezaho. Urajye ubwibuka.
7. Ku mukobwa, inshuti nk’umuryango, ugomba kuzubaha kandi ukazitaho. Nubwo atabigusaba cyangwa ngo abikwibutse urage wibuka kwitoza kuzikunda. Nk’uko bita ku nshuti zawe, nawe ite ku zabo.
8. Mu makosa yose ushobora gukora, ntuzatinyuke kwita umukobwa umusazi cyangwa ngo akora nk’utagira ubwenge. Uko waba ukeka ko yakabije mu buryo yitwaye mu kibazo, ntuzigere uvuga iryo jambo. Mu yandi magambo ukwiye kurikura mu nkoranyamagambo yawe ukoresha igihe muganira. Mu gihe bahuye n’ibibazo, niwo mwanya baba bakeneye ko ubereka ko ubari iruhande, iyo rero umubwiye ngo yarasaze, aho kumugarura agatima ahubwo bituma ibibazo birushaho kumuremerera.
9. Ikindi kintu kibabaza umukobwa ndetse birengeje kuba wanamwita umusazi imbere ya rubanda, ni ukumugereranya n’abandi bakobwa. Uzirinde kugira icyo uvuga ku ifoto y’umukobwa ubonye mu nzira cyangwa se muri filmi uvuga ngo yambaye neza cyangwa ngo ni mwiza. Nubwo wowe uba utabibona, ahita yigereranya n’uwo mukobwa uba umaze kuvuga maze yasanga bigoranye kumushyikira umutima we ukababara. Iteka aba ashaka kumva ko ari ikinege kuri wowe, ko ntawundi wamuganya nawe.
10. Mu makosa yose ushobora gukora ntuzigere wibagirwa iminsi mikuru ifite igisobanuro gikomeye mu buzima bwe nk’isabukuru y’amavuko cyangwa se isabukuru y’isezerano ry’ugushyingirwa kwanyu. Ni ukosa risumba ayandi.
Hari byinshi abakobwa banga ku bahungu ariko kuri iyi nshuro turagarukira hano. Urundi rutonde tuzarukomeza ubutaha tumaze kubona ko iyi nkuru mwayikunze cyangwa se hari icyo yabafashijeho mu kuduha ibitekerezo biyerekeye. Ikindi nagira ngo mbwire abagabo n’abasore b’iki gihe, murabize ko muri iyi minsi bivugwa ko abakobwa bikundira gusa abagabo bafite amafaranga. Ibyo bishatse kuvuga nanone ko abakobwa bakunda gusa abagabo bafite akaza gakomeye?
Nagira ngo mbabwire ko abakobwa batanga abagabo badafite akazi ahubwo icyo banga bakaziririza ni umugabo udafite umutima ushaka akazi. Baba bifuza ko iteka ubereka ko buri munsi ukora kugira ngo ejo habe heza. Iyo rero nta mutima ushaka akazi ufite nta mukobwa n’umwe wagukunda ndakurahiye pe.


text:
Kubera akamenyero ko kuzireba kenshi hariho abashakanye cyangwa se abakora imibonano mpuzabitsina bagomba kwishakashakamo ubushake n'ibyishimo by' imibonano ari uko bari kureba izo filimi. umubiri waba utagikora uko byagakwiye.Abagabo cyane bakaba ari bo bashobora gukenera izo filimi kurusha abagore.
Filimi z' abakora imibonano mpuzabitsina zerekana amashusho atari yo kuburyo nyakuri rimwe igikorwa gishobora kumara umwanya muremure ukaba wagira ngo no mu mibonano isanzwe byakunda. Bamwe babasha kubibona ko ari ukubeshya, ariko nk' urubyiruko ruba rutaramenyereye iby'imibonano ntibabimenya. Ubusanzwe imibonano mpuzabitsina ikorwa hagaragara urukundo no kwita kuri mugenzi wawe ariko muri popronogarafi, nta rukundo ruba rugaragaramo.
Ingaruka
* Kutigenga mu gukora imibonano: ugasanga hari abatashobora kugira icyo bakora batifashije kureba izo filimi.
* Imibonano mpuzabitsina ita agaciro, bikaba noneho nk' imikino,
* Kuzireba cyane bitera bamwe kwiburamo ikizere ko ataryoshya neza agereranyije n'ingano y'igitsina cy' abakina z' abakora imibonano mpuzabitsina, ingufu bakoresha bikaba byabatera kumva ko bo ari nta kigenda akaba hanavuka no guhindura uwo mukorana imibonano.
* Bamwe iyo bari gukora imibonano bashaka kwigira nka abakinnyi babonye nyamara ibyo babonye byarakabyaga.
Ku rubyiruko
Kabone nubwo batabigaragaza ariko burya ngo 50% by' urubyiruko baba bararebye izo filimi.
* Kuzireba bikuza kuri bamwe kumva ko nabo bigomba kuzagenda uko yabibonye agatangira kumva ko imibonano ari uko iba iteye kandi Atari byo.
* Bagize ibyago byo kutabona ubigisha ku by’imibonano mpuzabitsina ahandi bamwe bazatandukana n' abagore babo kuko batabemereye kubiha nk' uko babyifuza babonye mu bikabyo by' izo filimi bigatuma batabasha kugera ku byishimo dore ko burya imibonano ngo ari mu mutwe.
Ni ngomwa rero ko humvikana neza ko filimi, ibiyikorerwamo biba atari ukuri nk' uko wowe uba ubibona. Itonde utazabigwamo ukazabura umunezero hamwe n' umukunzi wawe.


text:
Rwanda: 2017 urarangiye, 2018 uratangiye; Opozisiyo nyarwanda ihamagariwe gukora iki?
02/01/2018, Emmanuel Senga
@sebusenga
Banyarwanda, Banyarwandakazi namwe Baturarwanda, Umwaka Mushya Muhire wa 2018. Uzatubere twese umwaka wo kwiyungura muri byose.
Dushubije amaso inyuma tukareba uko 2017 wagenze, dushengurwa twese n’agahinda ko kubona ibitarakozwe, ibyirengagijwe gukorwa ndetse n’ibyanze gukorwa, gusa kubera ko abategetsi ba kiriya gihugu batabishaka. Mu nyandiko irambuye, mugenzi wanjye Jean Claude Mulindahabi, » Umwaka w’2018 ntukwiye kuba imfabusa« , yagarutse ku bitaragenze neza mu w’2017, harimo ubuhunzi, ihohoterwa ry’abaturage no kubakenesha ku bushake; imfungwa zirengana kubera ubutabera butarangwa muri kiriya gihugu,…reka nanjye nizimbe ku bigomba gukorwa muri uyu mwaka wa 2018, bigakorwa na Opozisiyo, nta rwitwazo na ruto yagira rwo kutabikora.
Aha icyo nshaka kuvuga ni uko nta gisobanuro na kimwe cyakagombye gutangwa, hasobanurwa impamvu zatuma umwaka dutangiye utaba umwaka w’ibikorwa byo guhindura ubutegetsi mu Rwanda. Iki ni cyo kigomba kuba intego iruta izindi zose muri uyu mwaka, kandi ikaba iy’amashyaka yose n’amashyirahamwe y’abanyarwanda, yaba ay’imbere mu gihugu cyangwa ay’ inyuma yacyo. Ibi rero birasaba ubufatanye ku nzego zose.
Nkivuga ubufatanye, nibutse ko ari cyo cyabuze ku mashyaka n’amashyirahamwe y’abanyarwanda iyi myaka yose, nkaba ntekereza ko noneho abahagarariye aya mashyirahamwe n’amashyaka yose bumva neza ko aho igihe kigeze aha, ko ubufatanye ari ngombwa. Nzi neza ko abanyarwanda batangiye kumva impamvu z’ubufatanye, ko bose bamaze kumva ko « ubunyamwigendaho » nta cyo bwigeze butanga, kandi ko nta n’icyo buzatanga no mu gihe gitaha. Ikibuvamo buri gihe ni ukubyina muzunga, umuntu atava aho ari. Ubufatanye ni ngombwa rero mu byo tugamije gukora byose ngo duhindure ubutegetsi mu Rwanda. Ikindi cya ngombwa tugomba kumva ni uko ubutegetsi bw’igitugu buri muri kiriya gihugu bubidufashamo. Kutabibona na byo byaba ari ukutitegereza, kuko na Kagame mu byo yikanga akanabivuga, aratungira agatoki abanyarwanda ko hari abamurambiwe batangiye kwisuganya.
Ku munyarwanda usanzwe, azabona ryari ubwo bufatanye muri iyi miryango yose? Buzaza kandi buzagaragara niba abayobozi b’iyo miryango bumva neza icyo bashaka kugeraho. Sinshidikanya ko bose bakizi, ikibazo kigasigara ari ukumenya niba bose babona uko bateranya ingufu zabo (zacu) ngo bakigereho vuba, kandi ku buryo budasubirwaho.
Kugeza ubu amashyaka ari mu ruhando ku rwego rw’u Rwanda yiganjemo atanditse na mba. Ibi rero ni imbogamizi ikomeye, inafasha Leta ya Kigali kwemeza ko nta Opozisiyo ifite. Bavuga ko amashyaka ya Opozisiyo ahanganye na FPR ari imbere, bityo bagahumisha amahanga ko u Rwanda ruyobowe hakurikijwe politiki y’amashyaka menshi, nyamara wabaza uti ni irihe shyaka rifite uburenganzira bwo gutanga umukandida-Perezida w’igihugu, ni irihe rifite uburenganzira bwo gukoresha mitingi mu gihugu…bakagusubiza ko ari FPR yonyine ifite ubwo burenganzira. Aha ni ho ruzingiye: kurandura ikinyoma cya FPR no kwerekana ko hari ukundi ibintu byakorwa.
Icyo ayo mashyaka n’amashyirahamwe asabwa kuri iyi ngingo, ni uguharanira urwo rubuga rwo kubangikana na FPR, yiyamamaza, akoresha mitingi, yegera abayoboke bayo n’ibindi, bikarangira atanga umukandida cyangwa abakandida-Perezida. Ibi rero bizashoboka, ari uko ubufatanye hagati yayo buhindutse intwaro yo gupfukamisha FPR, ikemera kubaho kw’abandi; biruta kwigira igikoresho cya FPR kugira ngo ukunde ukore politiki, nk’uko bimeze kuri ariya mashyaka ahetswe na FPR.
Ariko kandi igishimishije muri iyi minsi ni ukumva abantu bakomeye muri politiki nyarwanda, baba ab’imbere cyangwa hanze y’igihugu, bose bumva icyo gitekerezo cyo kunga imbaraga kugira ngo barwanye byimazeyo FPR ive ku izima, yemere ko n’abandi banyarwanda bakora politiki. Nta na rimwe abanyarwanda bagomba guhatirwa kwikiriza intero imwe ya FPR. Imaze kurambirana, kandi kugeza ubu nta cyo yagezeho, usibye gusubiza abanyarwanda inyuma.
Hagomba gukorwa iki kugira ngo ubu bufatanye bugerweho?
Mbere na mbere ni ngombwa kwiyumvisha ko ari ngombwa ko Opozisiyo ivuga rumwe, bityo ikarwanya FPR n’intwaro zimwe, ndetse ikanagira n’ubuvugizi bumwe. Kubigeraho sinshidikanya ko bizabanza kuruhanya, ariko bizashyira bigerweho. Kugeza ubu icyagombaga kurwanya ni iriya ndwara yo kurarikira imyanya y’ubuyobozi bw’igihugu, mu gihe nta gihugu abanyarwanda barwanya FPR bari bagira.
Intambara ya mbere ni iyo kurwanira kubona igihugu.
Icya kabiri ni uko kuri uru rugamba rwo kubona igihugu, hari byinshi byo gukora, kandi bishaka ubushake bwa twese n’imyumvire yerekeza mu cyerecyezo kimwe. Ibihe amashyaka n’amashyirahamwe arimo si ibihe byo kurwanira abayoboke, si n’ibihe byo kwiyemerananaho no gusebanya, ngo aha nitwe dukomeye, nitwe dukora byinshi kurusha abandi, kubera ko imitekerereze nk’iyi ntifasha abantu kujya hamwe; ahubwo ibatera gushyamirana. Niba icyo abanyarwanda bari hanze, kimwe ndetse n’abari imbere mu gihugu, babuze ari igihugu bishyira bakizanamo, iki ni cyo cyari gikwiye guharanirwa mbere y’ibindi byose. Aha ni ho hakwiye gushyirwamo imbaraga zose.
Birasaba iki rero ngo igihugu kiboneke?
Hari inzira ebyiri gusa: Imishyikirano n’intambara.
Aha ndagira ngo tuve mu kuzunguruka amagambo tuba abanyanduga gusa, tutavugisha ukuri. Ndabizi iyo umuntu avuze imishyikirano, abantu bose bibaza ngo ni nde uzajya mu mishyikirano, azashyikirana na nde, abatazajya mu mishyikirano ni bande? Ibibazo ni byinshi, ariko igisubizo gifitwe natwe twese abanyarwanda.
Ni nde uzajya mu mishyikirano? Ni abanyarwanda ku banyarwanda. Ese ni miliyoni 12 zizashyikirana hagati yabo; ese ni miliyoni 5 zizashyikirana na miliyoni 7, ese n’abanyarwanda bangahe bazicara ku meza y’imishyikirano?
Ndatekereza ko bagomba kuzaba ari umubare ugereranyije uzaba wagenwe, hakurijwe ikigamijwe. Muri iki gitekerezo ni ho hashingiye ingingo yo gufatanya. Kubera ko abari muri Opozisiyo bose badashobora kwinjizwa mu mishyikirano, ni ngombwa ko haboneka uburyo bwo kuzahitamo abazajya mu mishyikirano, kandi ubwo buryo bugatangira kwitozwa gahoro gahoro duhereye muri iyi ntangiriro y’uyu mwaka. Abantu bari bakwiye kugera aho batekereza ko bikwiye ko habaho abazahagararira abanyarwanda muri iyo nama y’imishyikirano. Hagati yabo bakabona uburyo bwazashyiraho abagomba kwitegura kujya muri iyo mishyikirano.
Wumvise iki gitekerezo cy’imishyikirano wambaza aho nkivana. Igisubizo naguha, ni uko nta kintu kindi kirangiza amakimbirane, uretse imishyikirano. Ibi ni ibintu bimenyerewe mu buzima bw’abantu. Reka mbonereho n’umwanya wo gusubiza impamvu ari na ngombwa gutegura intambara.
Ntabwo twakwirengagiza tubishaka ko kiriya gihugu cyafashwe ku ruhembe rw’umuheto, ko rero bizaba ngombwa ko abantu batangira gutekereza kuri urwo rugamba, rutazabura kubaho igihe cyose Kagame azaba abarizwa ku butegetsi bw’u Rwanda. Ni ngombwa rwose ko abanyarwanda twareka kwigiza nkana, tukareka kubeshyana; ahasigaye tukabwizanya ukuri ko urugamba rwo gusangira ubutegetsi rushobora kubanzirizwa n’urugamba rw’umuheto. Biravunanye kubitekereza, ariko gahoro gahoro tugende tubiganiraho.
Ahubwo ndetse bikaba ari na yo mpamvu uru rugamba rugomba gutegurwa nta kwipfayongeshwa, kuko mu bigaragara rugomba kuzabaho. Nta n’ukundi byakumvikana ko haza imishyikirano, niba igipande kimwe cyumva nta wucyotsa igitutu.
Ku bari muri Opozisiyo, birashaka hakorwe amanama yo kumva neza inzira zanyurwamo, kugira ngo abanyarwanda tuganire ku kibazo cyacu, tugerageze kugira imyumvire imwe, kandi dutekerereze hamwe imiti yavugutwa.
Nkaba nizera ndashidikanya ko ubwoba buri mu butegetsi bw’i Kigali butakagombye kuba impfabusa, ahubwo ko bwakagombye kubyazwa umusaruro, nta gukebaguza cyangwa kwikanga, kuko n’Umukuru wa FPR, nta kindi ategura. Igihe rero ni iki cyo gukora amanama ahuza abanyarwanda bakitegura ibishoboka gushyikira igihugu n’abanyarwanda bose.
Mukomeze kugira umwaka mushya, kandi Imana ibidufashemo.
No Comments Yet
Laisser un commentaire
Vous devez être connecté·e pour rédiger un commentaire.


text:
YASUWE 30
Ikigo cy’Igihugu gishinzwe ubumenyi bw’Ikirere cyatangaje ko guhera tariki 21 kugeza 31 Werurwe 2020 imvura iziyongera by’umwihariko Intara y’Amajyaruguru, iy’Amajyepfo n’iy’Uburengerazuba zikazagusha imvura nyinshi kurusha ahandi.
Nyuma y’uko kuva tariki 11 kugeza ku ya 20 Werurwe 2020 ahenshi mu gihugu habonetse imvura nyinshi ugereranyije n’isanzwe igwa muri ayo matariki, Meteo Rwanda yatangaje ko iyo mvura irakomeza kwiyongera.
Iteganyagihe ry’iminsi 10 icyo kigo cyatangaje kuri iki Cyumweru tariki 22 Werurwe 2020 , ryerekena ko imvura iziyongera kuva tariki ya 21-31 Werurwe 2020 ikazaba iri hagati ya milimetero 50 na 150.
Uko babara amazi ya milimetero, urugero nk’amazi ya milimetero 10, ni litiro icumi zaguye mu butaka bwa meterokare 10.
Intara y’Amajyaruguru, iy’Amajyepfo n’iy’Uburengerazuba zikaba arizo ziteganyijwe kuzagusha imvura nyinshi kurusha ahandi.
Meteo yasabye abahinzi gutera imbuto zatoranyijwe muri iyo minsi 10. Itangazo rigira riti “Dushingiye ku bipimo bigaragaza kwiyongera kw’imvura mu gice cya gatatu cya Werurwe 2020 [tariki 21-31], abahinzi barashishikarizwa kurangiza gutera imbuto bahitiwemo n’abashinzwe ubuhinzi.”
Ibipimo byerekana ko mu minsi icumi ishize, ni ukuvuga kuva tariki ya 11 kugeza tariki ya 20, ahenshi mu gihugu habonetse imvura nyinshi ugereranyije n’isanzwe igwa muri ayo matariki.
Meteo Rwanda itangaza ko imvura nyinshi yapimwe ku bupimiro bwa Byimana mu Karere ka Ruhango hapimwe milimetero 122.5. Ahapimwe imvura nke ni ku bupimiro bwa Rubavu mu Karere ka Rubavu ingana na milimetero 25.4, Intara y’Amajyepfo, Amajyaruguru, Uburengerazuba bw’amajyepfo n’Uburasirazuba niho habonetse imvura nyinshi kurusha izindi ntara.
Ibipimo by’ubushyuhe ntibyahindutse. Ubushyuhe bwo hejuru bwari hagati ya dogere Selisiyusi 30.0 mu Bugarama na 21.9 i Gicumbi naho igipimo cy’ubushyuhe bwo hasi cyari hagati ya dogere Selisiyusi 20.4 ku bupimiro bwa Bugarama na 13.0 ku bupimiro bwa Busogo na Musanze.


text:
Umuhanzi nyarwanda Chris Gikundiro ubarizwa muri Australia ari naho akorera umuziki, yamaze gushyira hanze indirimbo nshya yise 'Afite imbaraga' irimo ubutumwa buvuga ko Yesu Kristo afite imbaraga zimira izindi bityo ibyo abantu bahura nabyo n'ibyo babona ari we ubigena.
Chris Gikundiro amaraso mashya mu muziki wo kuramya no guhimbaza Imana, yatangiye kuririmba mu 2014 atangirira muri korali y'urusengero. Mu mwaka wa 2019 ni bwo yatangiye gukora indirimbo ze bwite. Kugeza ubu amaze gushyira hanze indirimbo 4 ari zo; 'Mperumutima' (yakoranye na Esron), 'Agakiza', 'Mwami we' (yakoranye na Gentil Misigaro) ndetse n'iyi nshya yashyize hanze yitwa 'Afite imbaraga'. Yavuze ko afite n'izindi nyinshi ziri gutunganywa muri studio.
"Mu ndirimbo zanjye ubutumwa burimo cyane ni ukwamamaza ubutumwa bwiza bwa Yesu Kristo, kubwira abantu uwo ari we ndetse no kubibutsa iby'ubugingo, guhumuriza abaremerewe n'ibibazo ndetse no kwibutsa abantu umumaro wo gutunga Kristo mu buzima bwabo". Aya ni amagambo ya Chris Gikundiro ubwo yari abajijwe ubutumwa yibandaho iyi yandika indirimbo ze.
Chris Gikundiro yashyize hanze indirimbo nshya 'Afite imbaraga'
Uyu muhanzi avuga ko imbogamizi ahura nazo mu muziki atari nyinshi cyane. Yavuze ko afite gahunda yo gukora indirimbo nyinshi cyane ndetse no gukora ibitaramo hirya no hino ku Isi. Ati "Mfite gahunda yo gukora indirimbo nyinshi (albums) ndetse no gukora ibitaramo bitandukanye ku isi hose". Yatangaje ko indirimbo ari gushyira hanze azikorera muri Rock Net studio yo muri Australia ndetse na Hetivu Music y'i Kigali.
Chris Gikundiro kimwe n'abandi benshi ku isi, nawe yagizweho ingaruka n'icyorezo cya Coronavirus cyakomye mu nkokora gahunda iremereye yari afite yo gukora ibitaramo. Ati "COVID-19 yaje mfite gahunda yo kujya muri yindi City (undi muyi) gukorayo igitaramo turagisubika". Yagize icyo asaba abakunzi b'umuziki, ati "Ubutumwa nababwira ni uko barushaho gusengera impano kugira ngo bahore ku gicaniro cy’Imana kuko ni umurimo ukomeye cyane, kandi babikore intego ari ukwamamaza ubutumwa bwiza".
REBA HANO INDIRIMBO NSHYA 'AFITE IMBARAGA' YA CHRIS GIKUNDIRO


text:
Ku mbugankoranyambaga by’umwihariko Twitter,hakomeje gucaracara amafoto y’abanyeshuri barangije ibizamini bya Leta barangije bishwanyagurizaho imyenda y’ishuri abandi batwika amakayi bigiyemo.
Muri aya mafoto yashyizwe ku mbuga nkoranyambaga yagaragaje bamwe muri abo banyeshuri bakataguye imyenda y’ishuri bambaye mu gihe hari abandi barimo gutwika amakayi bigiyemo.
Umunyamakuru Oswald Mutuyeyezu ukorera Radio& TV10, yashyize ku rubuga rwa Twitter imwe muri izo foto, ashyiraho ubutumwa busa nk’ubunenga aba banyeshuri bakoze biriya.
Yagize ati “Niba atari ikigare gusa, aba basore n’inkumi bashobora kuba bifitemo impano yo guhanga imideri (modelling) mu myambarire. Aya matalenta ntazapfire ubusa igihugu n’abayibarutse.”
Hari n’amashusho yakomeje gucicikana y’umunyeshuri w’Umukobwa ari gutwika amakayi yigiragamo avuga Ikinyarwanda [byumvikana ko ari ibyo mu Rwanda] kimwe n’abo bari kumwe.
Ubwo yatwikaga aya makayi, umwe mu bo bari kumwe, yamwogezaga amubwira ati “Ntabwo uzarata [ntuzatsindwa] twika, n’iyo umuntu aramutse arase yasubirayo akandika …”
Ibi bintu biharaye mu banyeshuri b’ubu byatumye benshi babibazaho aho uwahoze ari umunyamakuru kuri Radio Flash&TV,Vital Karangwa,we yavuze ko ibi bintu bitakarebwe ku ruhande rw’abanyeshuri gusa ahubwo harebwa n’ababyeyi babo.
Yagize ati “
Yagize ati"Maze iminsi mbona iyi foto n’amavideo icicikana ku mbugankoranyambaga. Ni kimwe na video aho abanyeshuri bari gutwika amakaye! Abantu bose nabonye bari kwifatira mu gahanga aba bana ndetse bakanabatuka! Ariko ndagira ngo turebe ibi bintu mu yindi sura!
Birababaje kubona igihe cyose umwana/umunyeshuri akoze amakosa ahita abibazwa wenyine ntitunarebe abamushinzwe n’ugerageje kureba kure akareba kuri mwarimu gusa! Kandi abambere ni ababyeyi/ bakuru be cyangwa abandi bamurera.
Uyu munsi ababyeyi ntibagishaka kugirana umwanya n’abana babo, kuva umwana akiri muto kugera akuze abona ababyeyi babyuka bagenda bakagaruka ijoro na weekend bakaba batashye ubukwe na za bridal shower, bari muri za social media amasaha yose n’ibindi! Maze ku bifite umwana akaba uw’umukozi na mwalimu hanyuma ku batifite akaba umwana wo mu mihana na mwalimu!
Ubu tuzahinga ibishyimbo dutegereze gusarura umuceli?
Ese guhita tubona uburara muri bariya bana ntibyaba bituma duhuma ntidusesengura message bitanga?
1. Umunyeshuri guca uniforme nta kindi bishatse kwerekana kitagenda muri we?
2. Guca amakaye kandi abizi ko afite barumuna be twabifata nk’uburara gusa? Murumva bihagije?
Abagerageje bagakora ibishoboka byose bikanga mwe mwihangane kuko hari ubwo byanga rwose kandi wakoze ibyawe! Ariko ikibabaje umubare munini ntukora ibyawo bihugiraho bakazakanguka bakanguwe n’ingeso z’abana zarenze ihaniro.
Iyi myitwarire igayitse y’aba banyeshuri yababaje benshi mu bakuze bayibonye gusa nta rwego rushinzwe Uburezi mu Rwanda ruragira icyo rubitangazaho.
Bamwe mu banyeshuri bubu bafite imyitwarire itangaje
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Hashize igihe gito Itorero ryongeye kugaruka mu Rwanda kugira ngo ryongere rifashe kubaka umunyarwanda ukunda Igihugu, nkuko ryari risanzwe ribikora mbere y’Umwaduko w’abakoloni kuko ariryo ryari irerero Abanyarwanda bose batorezwagamo Indangagaciro z’Umuco w’Igihugu. Birumvikana ko kubaka Umunyarwanda muzima ukunda Igihugu, bitangirira ku bakiri bato niyo mpamvu hatangijwe Itorero mu mashuri.
Kuva aho Itorero rigereye mu mashuri, abayobozi b’ibigo by’amashuri, abarimu n’abanyeshuri ubwabo bahamya ko byabagiriye akamaro kuko ubu abanyeshuri biga bisanzuye kandi bahuza ubumenyi bahabwa n’uburere bw’Igihugu.
KAGERUKA Paul umuyobozi w’ishuri ryisumbuye rya Kanyinya(GS Scolaire Kanyinya) mu kiganiro kigufi yahaye abatoza b’Intore bamusuye baturutse muri Komisiyo y’Igihugu y’Itorero no mu karere ka Nyarugenge tariki 28/02/2020, yababwiye ko kuva Itorero ryagera mu ishuri ayobora amaze kubona impinduka mu buryo bufatika kubera ibikorwa by’Itorero mu ishuri ayobora.
Yagize ati:” Kuva twatangiza Itorero muri iki kigo nyobora maze kubona umusaruro wivugira, uyu munsi menya ubuzima bwa buri munyeshuri kuko iyo bageze mu gihe cy’Ibiganiro barisanzura bakavuga bigatuma umenya nuko ubafasha kuko baba baguhaye amakuru yose yagufasha, ibi bituma biga bisanzuye maze umusaruro mu shuri ukaboneka.
Umuyobozi w’Ishuri ryisumbuye rya Kanyinya kandi avuga ko Itorero mu mashuri ryababereye igisubizo no mu rwego rw’ikinyabupfura mu banyeshuri kuko baba bari mu masibo ubwabo bakisuzuma bidasabye igitsure cy’Abayobozi.
Abatoza bakorera muri iri shuri nabo badutangarije ko ubu ishuri ari isibo, abarimu bakaba ari abatoza naho umuyobozi w’ishuri akaba umutware w’Umutwe w’Intore, ibi byafashije abarezi kwegerana cyane nabo barera, bakabatoza kumenya u Rwanda bitanyuze mu buryo bari basanzwe bakoresha mu ishuri.
Mu karere ka Nyagatare mu ishuri rya TP Nyarurema umuyobozi w’iri shuri yatangarije Intumwa za Komisiyo y’Igihugu y’Itorero zari ziyobowe na RUGEMINTWAZA Népo komiseri muri NIC, ko abanyeshuri bari mu masibo ashingiye ku murage w’u Rwanda, ibi bituma bakomeza gucukumbura amateka y’Igihugu cyabo bakayamenya mu buryo buboroheye.
RUGEMINTWAZA Népo yashimiye abarezi ba TP Nyarurema ibyo bamaze kugeraho anabasaba gukomeza kunoza ibyagaragaye nkibitaranoga.
Gutoza abakiri bato binyuze mu Itorero mu mashuri ni inzira idashidikanywaho izafasha kubaka mu banyarwanda umuco wo kwigira kwihesha agaciro, kwishakamo ibisubizo no kuba indashyikirwa mu bumenyi byubakiye ku muco n’amateka by’u Rwanda.


text:
Impinduka ku mubare w’abajyanama rusange b’akarere n’inshingano zabo
Akarere ka Gicumbi gafite imirenge 21 kagiraga abajyanama 39 bagize inama njyanama y’akarere, ubu bagiye kugabanuka babe abajyanama 17, impinduka zizaba no mu tundi turere twose tw’u Rwanda.
Izi mpinduka zisobanuye ko, buri murenge utazongera kugira uwuhagarariye mu nama njyanama y’akarere mu gihe u Rwanda rwitegura amatora y’abagize inzego z’ibanze azaba mu Gushyingo 2021.
Minisitiri w’Ubutegetsi bw’Igihugu Gatabazi Jean Marie Vianney avuga ko biteganyijwe ko muri izo nzego hazatorwa abantu bagera mu bihumbi 240.
Agaruka ku kuba abajyanama rusange bazatorwa ku rwego rw’akarere, hari impinduka zabaye ku bijyanye n’uko bajyaga batorwa bahagarariye imirenge, avuga ko bigenwa n’ Itegeko no 065/2021 ryo kuwa 09/10/2021 rigenga akarere ndetse n’Itegeko Ngenga( Organic Law/ Loi Organique) Nº 003/2021.OL ryo kuwa 09/10/2021 rihindura itegeko ngenga N° 001/2019.OL ryo kuwa 29/07/2019 rigenga amatora. (Kanda aha usome ayo mategeko)
Agira ati :
“Itegeko rigenga akarere ni itegeko rishya, mbere hari itegeko rijyanye n’imitegekere y’inzego zegerejwe abaturage, hagiyeho itegeko rishya rigenga akarere. Abagize njyanama y’akarere umubare wagabanutse. Mbere umubare w’abajyanama ntiwangana muri buri karere, waterwaga n’imirenge akarere gafite, hakiyongeraho abahagarariye, ibyiciro byihariye. Urugero Ruhango ifite imirenge 9 ntiyagiraga abangana n’abo muri Gicumbi ifite imirenge 21.”
Akomeza avuga ko abajyanama rusange mu rwego rw’akarere bazaba ari umunani kongeraho abajyanama batanu b’abagore bangana na 30% by’abagize inama njyanama y’akarere. Aba kandi biyongeraho umuhuzabikorwa w’inama y’igihugu y’urubyiruko ku rwego rw’akarere, uw’inama y’igihugu y’abagore ku rwego rw’akarere n’uw’abafite ubumuga ku rwego rw’akarere ndetse na perezida w’abikorera ku rwego rw’akarere.
Izi mpinduka zikomeza zerekana ko aba bajyanama bajyaga batorwa bahereye ku rwego rw’umurenge, ariko bikaba byarahindutse bakazajya batorerwa ku rwego rw’akagari.
Gatabazi asaba abajyanama bazatorwa gutekereza ku iterambere ryagutse ry’akarere.
Ati “Uburyo abagize njyanama bagomba gutekereza mu buryo bwagutse bw’akarere, ubundi yazaga aje guhagarira umurenge we, ubu twateye intambwe yo kuvuga ngo reba akarere, turashaka ko akarere kazamuka imirenge ikazamukira rimwe. Bazaba bafite ubunararibonye butuma abaturage bamutora.”
Ubwo yari imbere y’abagize inteko rusange y’inteko ishinga amategeko , Gatabazi yavuze ko impinduka ziri muri iri tegeko ryemejwe zigamije gufasha mu buryo imiyobore y’Akarere by’umwihariko n’abagize Njyanama, yafasha mu iterambere abaturage bifuza ndetse no kubaka inzego zegereye abaturage. Icyo gihe yavuze ko kugabanya umubare w’abagize Inama Njyanama y’Akarere mu nama Njyanama, bizatuma habamo abantu bake kandi bafite ubumenyi bwatuma batanga ibitekerezo bigamije kubaka iterambere ry’Akarere.
Ku bijyanye no gutanga kandidatire, Gatabazi avuga ko ntawe ubujijwe mu gihe yujuje ibiteganywa n’itegeko ngenga rigenga amatora, ariko ngo ubusanzwe ukenewe kuri uwo mwanya ni umuntu ufite ububasha n’ubushobozi , ashobora kuba azi amateka y’ako karere ashaka gutorwamo, azi icyo abaturage bakeneye ngo kabe kahinduka.
Yungamo ko ushaka kujya muri iyo njyanama ari umuntu uvuka muri ako karere, uhatuye atahavuka, uhakora, uhafite ibikorwa, uhafite inyungu, uri umuhanga mu gusobanura ibintu byawe nubwo ntawe uhezwa.
Ati “Byose bizagaragara mu kwiyamamza, abatora bahitemo n’uwiyaminiya nawe azaze.”
Perezida wa Komisiyo y’igihugu y’amatora, Prof Kalisa Mbanda avuga ko abazatora ari bo bazashyira mu gaciro, bakareba ubafitiye akamaro, uzabageza ku iterambere bashaka. Ikindi ashimangira ni uko uzemererwa kwiyamamaza ari uzaba wujuje ibiteganywa n’itegeko ngenga rigenga amatora.
Inshingano za njyanama y’akarere zirimo gushyiraho ingamba z’iterambere, gushyiraho inzego z’imirimo y’akarere, amabwiriza azigenga ikanagena ibyo zishinzwe., gukurikirana no gusuzuma imikorere ya komite nyobozi y’akarere, gutumiza buri mezi atandatu abagize komite nyobozi y’akarere ngo batange raporo mu byo bakora bijyanye n’inshingano zabo n’ibindi.
Abagize iyi njyanama bagira manda y’imyaka itanu ishobora kongerwa. Ibikubiye muri iyi nkuru harimo ibyaganiriwe mu kiganiro cyabeyere muri RBA kuri iki cyumweru ku bijyanye n’imyiteguro y’amatora.


text:
Gicumbi: Minisitiri Busingye yaburiye abakoresha ibiyobyabwenge
Yanditswe na Ngaboyabahizi Protais
Minisitiri w’Ubutabera, Johnston Busingye, yabwiye abatuye mu Karere ka Gicumbi ko hafashwe ingamba zikarishye zigamije guca ibiyobyabwenge.
Ubwo yaganiraga n’abaturage ba Gicumbi, Umurenge wa Rutare mu kagari ka Nkoto yashimangiye ko ibiyobyabwenge bisenya, ari yo mpamvu hafashwe ingamba zikaze.
Yagize ati: “Ufashwe atunda akoresha ibiyobyabwenge, yaba muto yaba mukuru, ubu hafashwe ingamba zikaze, iyo amaze gushyikirizwa inkiko iyo atsinzwe, nyuma y’ibimenyetso bigaragara yaba afite imyaka 25, 35, igihano ni ugufungwa burundu, ubu rero ndabasaba guhitamo kubireka burundu cyangwa se gufungwa burundu”.
Kirehe: Abakoresha ibiyobyabwenge babwiwe ko burundu ibategereje
Minisitiri Busingye kandi yongeye kwibutsa ko amategeko y’u Rwanda adashobora kwihanganira ihohoterwa iryo ari ryo ryose bityo asaba abaturage kwitandukanya n’ibishobora kurikurura byose, babana mu mahoro.
Nyuma y’izi nama, bamwe mu baturage babwiye Imvaho Nshya ko buri gihe babwirwa kureka ibiyobyabwenge, no kwitandukanya na byo ndetse basaba abakiri mu nzira zo kubikoresha kubireka kuko bategerejwe n’ibihano bikarishye.
Habumugisha Venant ni umwe mu baturage bo mu Murenge wa Rutare, na we yemeza ko nta kiza cyo kunywa ibiyobyabwenge.
Yagize ati : « Ahari ibiyobyabwenge ntabwo batera imbere kuko babibyukiramo babinywa ntibakore kuko baba babuze ubwenge, ababikoresha barafungwa bagaruka nyuma y’imyaka runaka bagasanga barahombye mbese ubukene bwarabinjiriye.
Kuba Leta yarashyizeho ingamba zikarishye mu guca ibiyobyabwenge, ababikoresha ndabasaba kubireka kuko ibihano bikaze mbona ari byo bisigaye bishyirwa mu bikorwa kandi nta byiza byo kubikoresha nge nigeze mbona, kuko hari n’abo biviramo kurwara mu mutwe burundu.»
Ku musozi wa Murehe ni ho Minisitiri w’Ubutabera, ari kumwe n’inzego zitandukanye zishamikiye kuri iyi Minisiteri n’abafatanyabikorwa bayo, bifatanyije n’abaturage mu gikorwa cy’umuganda ahatewe ibiti bigera ku bihumbi 30 ku buso bwa ha 12,5.
Abaturage bakaba basabwe kubifata neza no kurwanya isuri, mu mirima yabo kugira ngo idakomeza gutwara ubutaka, bibutswa kandi ko gufata neza igiti ari ukubungabunga iterambere ryabo n’igihugu muri rusange.


text:
Abami b’ibitekerezo ni abami 22 bazwi neza igihe bategekeye n’ibyabaye ku ngoma zabo. Batangirira kuri Ruganzu I Bwimba(1312) bagaherukira kuri Kigeli V Ndahindurwa(1960). Ni ukuvugako bayoboye u Rwanda imyaka isaga 648.
Bakaba barabisikanaga gutya mu Mazina: Cyilima-Kigeli-Mibambwe -Yuhi-Mutara-Kigeli-Mibambwe-Yuhi-Cyilima- Kigeli-Mibambwe-Yuhi-Cyilima
Dore itonde ry’Abami b’ibitekerezo n’Abagabekazi babo:
1. Ruganzu Bwimba+Nyiraruganzu Nyakanga(Umugabekazi wakomokaha mu Ega)
2. Cyilima Rugwe+Nyiracyilima Nyakiyaga (Umugabekazi wakomokaga mu Singa)
3. Kigeli Mukobanya+Nyirakigeli Nyankuge (Umugabekazi wakomokaga mu Bakono)
4. Mibambwe Mutabazi Sekarongoro +Nyiramibambwe Nyabadaha( Umugabekazi wakomokaga mu Ega)
5.Yuhi Gahima+Nyirayuhi Matama(Umugabekazi wakomokaga mu Bakono)
6. Ndahiro Cyamatare +Nyirandahiro Nyirangabo(Umugabekazi wakomokaga mu Ega)
7. Ruganzu Ndoli +Nyiraruganzu Nyirarumaga(Umugabekazi wakomokaga mu Ega)
8.Mutara Semugeshi+ Nyiramuvugo Nyirakabogo (Umugabekazi wakomokaga mu Singa)
9. Kigeli Nyamuheshera +Nyirakigeli Ncenderi (Umugabekazi wakomokaga mu Ega)
10. Mibambwe Mutabazi Gisanura + Nyiramibambwe Nyabuhoro (Umugabekazi wakomokaga mu Ega)
11. Yuhi Mazimpaka +Nyirayuhi Nyamurembo (Umugabekazi wakomokaga mu Ega)
12. Karemera Rwaka +Nyirakaremera Rukoni (Umugabekazi wakomokaga mu Bakono)
13. Cyilima Rujugira + Nyiracyilima Kirongoro (Umugabekazi wakomokaga mu Baha)
14. Kigeli Ndabarasa +Nyirakigeli Rwesero (Umugabekazi wakomokaga mu Baha)
15. Mibamwe Sentabyo +Nyiramibambwe Nyiratamba (Umugabekazi wakomokaga mu Ega)
16. Yuhi Gahindiro +Nyirayuhi Nyiratunga (Umugabekazi wakomokaga mu Ega)
17. Mutara Rwogera +Nyiramuvugo Nyiramongi (Umugabekazi wakomokaga mu Ega)
18. Kigeli Rwabugili +Nyirakigeli Murorunkwere (Umugabekazi wakomokaga mu Bakono)
19. Mibambwe Rutalindwa +Nyiramibambwe Kanjogera (Umugabekazi wakomokaga mu Ega)
20. Yuhi Musinga+ Nyirayuhi Kanjogera (Umugabekazi wakomokaga mu Ega)
21. Mutara Rudahigwa +Nyiramuvugo Kankazi (Umugabekazi wakomokaga mu Ega)
22. Kigeli Ndahindurwa +Nyirakigeli Mukashema (Umugabekazi wakomokaga mu Ega).
Byavuye mu gitabo “Imizi y’u Rwanda, Amateka y’u Rwanda kuva mu wa 300 kugeza mu w’1900”.
Ifoto:internet


text:
Koperative z’ubuhinzi zirasabwa kwiyubaka kugira ngo zikumire ibibazo by’abanyamuryango
Yanditswe na SEZIBERA ANSELME
Umukozi wa Minisiteri y’Ubucuruzi n’Inganda ushinzwe ubushakashatsi n’ibarurishamibare Ukwizagira Jean Baptiste, arashishikariza komite z’amakoperative kwiyubaka neza no gushaka ubuzima gatozi bwazo kugira ngo zibashe gukumira ibibazo zihura na byo birimo no kwamburwa na ba rwiyemezamirimo bazigurira umusaruro bakagera n’aho baziteza ibihombo.
Ukwizagira arabitangaza nyuma yo kugaragarizwa na ‘Transparency International Rwanda’ n’itangazamakuru ko hari ba rwiyemezamirimo bajya bahemukira abanyamuryango b’amakoperative babatwarira umusaruro bagatinda kubishyura nk’uko byagarutsweho n’abahinzi bibumbiye muri imwe muri koperative ihinga mu gishanga cya Rwinkwavu mu karere ka Kayonza.
Mutabaruka Simeon, umwe muri abo bahinzi b’umuceri ubwo yagiranaga ikiganiro n’abanyamakuru bagize ihuriro ‘Media Network for Social Accountability’, yabatangarije ko hari ubwo bahinga bamara kweza bakabura ubagurira umusaruro hafi aho ndetse no kuba bawugeza kure ubushobozi bukababana bukeya bagahitamo kuwuha ubonetse hafi kabone n’ubwo hazamo amananiza ariko bawutanga ngo utabangirikana.
Ukwizagira ahereye ku bibazo nk’ibyo amakoperative ahura na byo avuga ko mu gihe yiyubatse neza atarangwamo imiyoborere mibi kandi afite ubushobozi ziba zishobora no gufata umwanzuro w’uwo zigomba guha umusaruro wazo, umwe mu bazigize se akaba ashobora kuwuzigurira cyangwa zikawimana mu gihe rwiyemezamirimo ubaguriye atabashije kubyitwaramo neza ngo abe yakubahiriza ibyo bumvikanyeho.
Agira ati: “Koperative ifite ubuzima gatozi inafite uburenganzira bwo kwimana umusaruro kubera impamvu zitandukanye kabone nubwo Inzego z’ibanze zaba zibashakiye rwiyemezamirimo nk’uko bijya bibaho kandi nyuma ugasanga atubahirije amasezerano.”
Itangazamakuru ryagaragaje ikibazo cy’abahinzi bibumbiye muri koperative ihinga umuceri mu gishanga cya Rwinkwavu bamaze amezi 2 batarabona amafaranga y’umusaruro wabo watwawe na rwiyemezamirimo ahubwo batungurwa n’uko nyuma yayo mezi bamwe baje kugarurirwa umusaruro wabo hakibazwa uzabazwa icyo gihombo.
Nk’uko Ukwizagira abisubiza, avuga ko ikibazo nk’icyo atari akizi ariko agiye kugikurikirana neza mu ishami rishinzwe ubucuruzi bw’ibikomoka ku buhinzi muri MINICOM, kuko atumva neza ukuntu umuntu yafata umusaruro w’abahinzi nyuma akawugarura kuko utujuje ubuziranenge, asanga nta bushobozi afite bwo kumenya gucagura uwa buri muhinzi.
Umukozi ushinzwe igenamigambi mu kigo RAB Rugaju Theophile avuga ko kugeza ubu amahirwe ya mbere mu kuzanira abahinzi rwiyemezamirimo uje gukora igikorwa cyangwa afata umusaruro ahabwa koperative ngo harebwe niba yo itabyikorera.
Asobanura ko ibibazo byinshi byaterwaga na ba rwiyemezamirimo kuko koperative zabaga zitaragira ubushobozi ariko ubu ishobora gufata izo nshingano zo kwigurira cyangwa kwigurishiriza umusaruro.
Ku bufatanye bw’inzego zinyuranye zifite aho zihuriye n’ubuhinzi ndetse n’itangazamakuru zikaba zaremeranyijwe ubufatanye mu guhangana no gukumira ibibazo bikomeza guhombya umusaruro mu buhinzi.


text:
Mu Rwanda
Abakozi Bakwiye Kujya Mu Kiruhuko Bagifite Imbaraga Zo Kwikorera – CESTRAR
Kuri uyu wa Gatandatu tariki 01, Gicurasi, 2021 ni umunsi mpuzamahanga wahariwe abakozi. Impuzamiryango y’abakozi mu Rwanda yitwa CESTRAR yasohoye itangazo rikubiyemo ibyifuzo by’abakozi harimo n’icy’uko bazajya bahabwa ikiruhuko cy’izabukuru bagifite imbaraga zo kwikorera.
Basaba ko Iteka rya Minisitiri rigena umushahara fatizo (Minimum wage) ritangazwa mu gihe cya vuba, bityo hakamenyekana umushara udashobora kugibwa munsi hagamijwe kurengera imibereho myiza y’abakozi.
Inyandiko ikubiyemo ibyo CESTRAR yifuza ko bikorwa ivuga ko kutagira uriya mushahara bituma bamwe mu bakozi bakomeza guhembwa umushahara udahura n’ibiciro biriho kw’isoko (coast of living), kandi ariwo wagombye gushingirwaho mu gihe habaye imishyikirano hagati y’umukozi n’umukoresha ku bijyanye n’umushahara.
Abakozi b’Abanyarwanda basaba Leta ko yashishikariza abakoresha guha abakozi Kontaro z’akazi (Employment contract) no kubahemba umushahara binyujijwe muri Bank nka bumwe mu buryo bw’ibanze bwo kubafasha kugira umuco wo kwizigamira.
Igice kinini cy’abakozi mu Rwanda kiri hejuru ya 80% kibarizwa mu mirimo itanditse (Informal sector).
Aba bakozi bahura n’ibibazo byinshi birimo no kutoroherezwa mu bwiteganyirize bw’abakozi bitewe ahanini n’imiterere y’itegeko rirebana n’ubwiteganyirize bw’abakozi.
Leta isabwa guhyiraho gahunda yo guhindura imiterere y’iyo mirimo hagamijwe kugira imirimo myinshi yanditse kandi irengerwa n’amategeko.
Minisiteri y’abakozi n’umurimo hamwe n’Ikigo cy’igihugu cy’ubwiteganyirize, bisabwa ko hashyirwaho ikigega kirengera umushahara mu bihe bidasanzwe no mu gihe umukozi atakaje umushahara agitegereje kubona undi murimo.
Ikindi abanditse inyandiko ikubiyemo ibyo abakozi basaba Leta y’u Rwanda ni uko abakozi bitangiye abandi Banyarwanda mu bihe bya Guma mu rugo kubera ko akazi bakora gafitiye abandi akamaro kurushaho, bagombye kuzabihemberwa, bakagenerwa ishimwe ryihariye.
Ibaruwa yabo ishima Leta y’u Rwanda kubera ingamba yafashe zo kurinda ko abaturage bandura COVID-19 ari benshi kandi n’ubu ikaba ikora uko ishoboye ngo izamure imibereho yabo.
Ibi bavuga byagaragariye mu gushyiraho ikigega cyo kuzahura ubukungu kiswe Recovery Fund, bagasaba ko kiriya kigega cyafasha n’abakozi bazahajwe bikomeye na COVID 19, cyane cyane abatakaje umurimo n’umushahara wari ubatunze n’imiryango yabo.
Abagize CESTRAR bavuga ko n’ubwo u Rwanda ruri mu bihe bidasanzwe, hari ikizere ko COVID-19 izatsindwa, abantu bagasubira mu buzima busanzwe.
Insanganyamatsiko yashyizwemo n’abagize iriya mpuzamashyirahamwe mu kwizihiza umunsi mpuzamahanga wahariwe kuzirikana umukozi igira iti: ‘ RENGERA UBUZIMA KU KAZI (SAUVEZ DES VIES AU TRAVAIL / SAVE LIVES AT WORK)’


text:
Sibomana Kabeni ni umugabo wubatse amaze kwamamara mu mujyi wa Kigali kubera kuzenguruka asusurutsa abantu akoresheje igicurangisho cyitwa iningiri.
Uyu mugabo akunze kugaragara mu masoko atandukanye n’ahantu haba hateraniye abantu benshi mu mujyi wa Kigali.
Agenda azenguruka ahantu henshi, umubonye akamuhagarika amuha igiceri akamususurutsa, azi gukirigita iyi ningiri ye ndetse aracuranga benshi bakaryoherwa.
KANDA HANO UKURIKIRANE IKIGANIRO
Kabeni avugako atuye mu mujyi wa Kigali, mu murenge wa Kigali, akarere ka Nyarugenge ndetse ni naho yavukiye, ahamyako yatangiye gucuranga iningiri afite imyaka 13, akaba yarabikomoye kubabyeyi be, ubu arikuzuza imyaka 41 amaze avutse.
Sibomana Kabeni iyo aririmba yibanda ku ndirimbo z’ubuzima busanzwe, urukundo n’izishimangira gahunda za leta y’u Rwanda.
Mukiganiro Kabeni yagiranye n’ikinyamakuru Ibyamamare.com, yavuzeko ababazwa no kuba amaze imyaka myinshi acuranga iningiri ariko akaba abona ntacyo bimugezaho nubwo ngo bimufasha kubona udufaranga duke tumufasha gutunga umuryango, asaba abafite ubushobozi kuba bamufasha nawe akazamura impano ye ndetse akayibyaza umusaruro ufatika.
Yagize ati “Natangiye kucuranga iningiri mfite imyaka 13, ubu nujuje imyaka 41, mbabaza nuko nkiririmbira igiceri cy’ijana, mfite impano, nkeneye ubufasha ngo nanjye mbashe gutera imbere.”


text:
Niyihangane azabona undi ntahoritarema ninyagasambu rirarema
Niyihangane azabona undi ntahoritarema ninyagasambu rirarema
Niyihangane azabona undi ntahoritarema ninyagasambu rirarema
manayangendumva bitoroshye nukuri ababyeyi baba bahemukura abana babo gusa ntibyoroshye
Mutegereze umuruho ku mukobwa,muhungu nawe uzabona umugore utatekerezaga ko wabona...Imana ikuri imbere
Mutegereze umuruho ku mukobwa,muhungu nawe uzabona umugore utatekerezaga ko wabona...Imana ikuri imbere
Aka si akumiro ? Umukobwa se aragurishwa ? Ndi uyu mukobwa nacaho nkisangira umukunzi wanjye rwose pe ! Ababyeyi baragwira aba ni abatindi babi cyanne, bahemukiye umwana wabo bamuteye igikomere atazakira.
Baramuhemukiye nta bumuntu bagira
Ubwo se amafranga 500 k wabikwa umukobwa we yaba azana Zahabu ? iyo uyanyihera nkigurira ibifite umumaro kurenza iyo nkorabusa
Yiyahuzwa n’iki se ?
Umugore ?
Kuko mukina n’ubuzima ?
Urwa Gasabo se rufite abakobwa bake ?
Niyitonde azabona uwe
Ngendabona ibyo kugaya inkwano ababyeyi bazatumabana babo bamwe baguma iwabo. Ubundise ko ababyeyi Bose baba barareze bagiye bayabagabanya mo numuhungu agashimirwa ? Ise cyangwa nyina baba baramureze nabi ?
Aka have nta muco wako, ari umukobwa, ari ababyeyi bumukobwa nta muco, ubwo azarongorwa na basaza be naho abandi bo aragurishwa ubwo ufite cash azagende agure icyo cyatwa kizavamo petrol,
Bamube hafi atiyahura
Ibyo bintu ubundi ntibya kagombye banabahane